**Инсон ҳуқуқлари бўйича халқаро ва миллий механизмлар. Инсон ҳуқуқларига оид халқаро стандартлар**

**Режа**

1-§. БМТ ва унинг инсон ҳуқуқлари бўйича махсус органлари ҳамда ихтисослашган ташкилотлари инсон ҳуқуқлари ҳимояси бўйича универсал механизмлар (БМТ шартномавий органлар) сифатида.

2-§. Инсон ҳуқуқлари ҳимояси бўйича минтақавий механизмлар.

3-§. Инсон ҳуқуқлари ҳимояси бўйича миллий механизмлар.

4-§. Инсон ҳуқуқларини таъминлашда халқаро ҳуқуқий ҳамкорлик.

5-§. Халқаро стандартлар

6-§. Инсон ҳуқуқларига оид халқаро стандартлар турлари

7-§. Умумэътироф этилган инсон ҳуқуқларининг **Ислом тизими манбалари**

**1-§. Инсон ҳуқуқлари ҳимояси бўйича универсал механизмлар (БМТ шартномавий*(конвенциявий)* органлар)**

## Бугунги кунда халқаро миқёсда инсон ҳуқуқлари ҳимоясига хизмат қилишни ўз олдига мақсад қилган бир қанча халқаро ташкилотлар фаолият юритмоқда. Қуйидаги ташкилотлар шулар жумласидандир.

## **Ҳуқуқни ҳимоя қилувчи халқаро ташкилотлар**

* Инсон ҳуқуқлари бўйича БМТнинг Олий комиссар бошқармаси
* БМТнинг инсон ҳуқуқлари бўйича кенгаши
* Инсон ҳуқуқлари қўмитаси
* БМТнинг болалар фонди (ЮНИСЕФ)
* Халқаро меҳнат ташкилоти
* Халқаро соғлиқни сақлаш ташкилоти
* БМТнинг тараққиёт дастури
* Европа иттифоқи
* Европа иттифоқи омбудсмани
* Инсон ҳуқуқлари бўйича европа суди
* Инсон ҳуқуқлари бўйича Европа Кенгаши Комиссари
* Қийноқларнинг олдини олиш ва ноинсоний ёки қадр-қимматни камситувчи муносабат ёки жазо бўйича Европа қўмитаси [Европейский комитет по предупреждению пыток и бесчеловечного или унижающего достоинство обращения или наказания](http://www.cpt.coe.int/en/about.htm)
* Европа Кенгаши Информацион маркизининг Москвадаги сайти

**ОБСЕ** – Организация по безопасности и сотрудничеству в Европе.

**БДИПЧ** – Бюро по демократическим институтам и правам человека.

ОБСЕнинг бошқа институлари қаторида ***БДИПЧ ОБСЕнинг*** инсон ҳуқуқлари бўйича институти ҳисобланади. Шунингдек, *БДИПЧ ОБСЕнинг* бошқа институтлари билан ҳамкорлик қилади. Инсон ҳуқуқларига риоя қилиш ва демократия принциплари ОБСЕнинг комплекс концепцияси ҳисобланади.

БДИПЧ 1991 йилда ташкил этилган. Бюрода 30 та давлатдан 150 та ходим бор. БДИПЧ ҳар йили ОБСЕнинг иштирокчи давлатларидан олинадиган маблағлар ҳамда ихтиёрий бадаллар ҳисобидан молиялаштирилади. Маттео Мекаччи (Италия) 2020 йил декабридан БДИПЧнинг пост директори ҳисобланади.

**Бирлашган Миллатлар Ташкилоти,** **БМТ** – халқаро тинчлик ва хавфсизликни қўллаб-қувватлаш ва мустаҳкамлаш, давлатлараро ҳамкорликни ривожлантириш ва инсон ҳуқуқларини химоя этиш мақсадида ташкил этилган халқаро ташкилот.

БМТ тизими жуда ҳам мураккаб бўлган халқаро ташкилотлар, жамғармалар, органлар, қўмиталар, комиссиялар ва бошқа тузилмалардан иборат. Аммо, уларнинг барчаси ҳам инсон ҳуқуқлари ва эркинликлари масаласи билан бевосита шуғулланмайди. Бироқ, мазкур тизим ичида инсон ҳуқуқлари билан шуғулланувчи органлар тизими ҳам шаклланган.

БМТ Низомининг 7-моддасида БМТнинг асосий органлари сифатида пастда жадвалда кўрсатилган **6 та орган** таъсис этилиши ва зарур бўлиб қолганда Низомга мувофиқ ёрдамчи органлар таъсис этилиши мумкинлиги таъкидланган. Асосий органларнинг ҳамда уларнинг вазифа ва ваколатлари Низомда кўрсатиб ўтилган.

Унга кўра, БМТ тизимида олтита бош орган бўлиб, уларнинг бештаси**,** *Нью-Йоркдаги қароргоҳида фаолият кўрсатади.* ва биттаси *Гаага (Нидерландия)да жойлашган*.

БМТ тизимида 6 та бош орган

1. Бош Ассамблея,

2. Хавфсизлик кенгаши

3. Иқтисодий ва Ижтимоий кенгаш

4. Васийлик кенгаши (ҳозирги пайтда фаолиятини тўхтатган)

5. Котибият *Нью-Йоркдаги қароргоҳида фаолият кўрсатади*

6. Халқаро суд. *Гаага (Нидерландия)да жойлашган*

БМТ ўзининг бутун фаолиятини ана шу идоралар ёрдамида амалга оширади. БМТ фаолиятини мувофиқлаштиришда бу органларнинг роли ва аҳамияти каттадир. Мазкур органлар инсон ҳуқуқлари ва эркинликларига риоя қилиш ва уларни ҳимоя қилиш масалалари билан шуғулланадилар. БМТнинг **ёрдамчи органларига** эса, унинг асосий органлари фаолиятига кўмаклашувчи кўп сонли турли қўмиталар, комиссиялар ва бошқа номдаги турли органларни киритиш мумкин.

Инсон ҳуқуқларини ҳимоя қилишнинг халқаро механизмлари **универсал ва минтақавий** механизмларга бўлинади.

**Универсал механизмлар:**

**1. БМТнинг инсон ҳуқуқлари бўйича низом органлари.**

БМТ Низомининг 7-моддасига кўра БМТнинг органлари асосий органлар ва ёрдамчи органларга бўлинади. Унинг *асосий органларининг*вазифа ва ваколатлари Низомда кўрсатилган бўлиб, улар қуйидагилардан иборат. *Бош Ассамблея, Хавфсизлик Кенгаши, Иқтисодий ва Ижтимоий кенгаш, Васийлик кенгаши* (ҳозирги пайтда фаолиятини тўхтатган), *Халқаро суд* ва *Котибият*.

БМТ фаолиятини мувофиқлаштиришда бу органларнинг роли ва аҳамияти каттадир. БМТ ўзининг бутун фаолиятини ана шу идоралар ёрдамида амалга оширади. Мазкур органлар ўз фаолиятида давомида энг муҳим масалалар қаторида инсон ҳуқуқлари ва эркинликларига риоя қилиш ва уларни ҳимоя қилиш масалалари билан шуғулланадилар.

БМТнинг *ёрдамчи органларига* унинг асосий органлари фаолиятига кўмаклашувчи кўп сонли турли қўмиталар, комиссиялар ва бошқа номдаги турли тузилмаларни киритиш мумкин. Масалан, БМТнинг Инсон ҳуқуқлари бўйича кенгаш (1946-2006 йиллар комиссия), БМТнинг Қочоқлар ишлари бўйича олий комиссари бошқармаси, Хотин-қизларнинг аҳволи бўйича Комиссия, Инсон ҳуқуқлари бўйича олий комиссар бошқармаси.

БМТ тизимига унинг Низомида кўрсатиб ўтилган асосий ва ёрдамчи органларидан ташқари, БМТдан мустақил бўлган, аммо Низомнинг 57-моддасида кўрсатиб ўтилган ихтисослаштирилган муассасалар[[1]](#footnote-1) ҳам киради[[2]](#footnote-2). Масалан, БМТнинг Болалар фонди (ЮНИСЕФ) ва инсон ҳуқуқлари-ихтисослашаган муассаса, БМТнинг Атроф муҳит бўйича дастури (ЮНЕП) ва инсон ҳуқуқлари, БМТнинг Таълим, фан ва маданият масалалари бўйича ташкилоти (ЮНЕСКО) ва инсон ҳуқуқлари, БМТнинг Тараққиёт дастури (United Nations Development Programme- UNDP).

Бундан ташқари, Инсон ҳуқуқлари ҳимояси бўйича Универсал механизмларга БМТнинг **шартномавий органлари** ҳам киради.

***Шартномавий*** *(конвенциявий)* ***органлар:***

1. Инсон ҳуқуқлари бўйича қўмита.
2. Иқтисодий, ижтимоий ва маданий ҳуқуқлар бўйича;
3. Ирқий камситишларни бартараф этиш бўйича;
4. Бола ҳуқуқлари бўйича қўмита.
5. Аёлларга нисбатан камситишни бартараф этиш бўйича қўмита.
6. Ногиронлар ҳуқуқлари бўйича қўмита.
7. Зўрлик билан йўқотиш бўйича қўмиталар.
8. (9+1) - Қийноқларга қарши қўмита - Қийноқларнинг олдини олиш бўйича қуйи қўмита
9. Барча мехнаткаш-мигрантлар ва уларнинг оила аъзолари ҳуқуқларни ҳимоя қилиш бўйича қўмита.

1. ***Бош Ассамблея****.* Бош Ассамблея БМТнинг бош вакиллик органи саналади. Ассамблея Ташкилотнинг барча аъзо-давлатларидан ташкил топади ва асл универсал таркибга эга. 2015 йил боши ҳолатига унда 193та давлат ўз вакилига эга эди. БМТ Уставининг 13-моддасига мувофиқ Бош Ассамблеянинг асосий вазифаларидан бири «иқтисодий, ижтимоий, маданий, маориф, таълим, соғлиқни сақлаш соҳаларидаги халқаро ҳамкорликка кўмаклашиш, инсон ҳуқуқларини ва барчанинг асосий эркинликларини ирқи, жинси, тили ва динини ажратмаган ҳолда амалга оширишга кўмаклашиш» мақсадида ўрганиш ва тадқиқ этиш ишларини уюштириш ҳамда тавсиялар ишлаб чиқишдан иборат.

Ассамблея БМТ Низоми доирасидаги ёҳуд Низомда кўзда тутилган (унинг 12-моддасида кўрсатилган истиснолардан ташқари), унинг исталган органи ваколатлари ва фукнцияларига тааллуқли исталган масала ёки ишларни муҳокама қилиш ва БМТ аъзоларига ёки Хавфсизлик Кенгашига ҳар қандай мана шу каби масала ёки ишлар бўйича тавсиялар бериш ваколатига эга.

Умуман олганда, Бош Ассамблея тавсиялари давлатлар учун ҳуқуқий мажбуриятлар юзага келтирмайди. Шу билан бирга, БМТ Низомининг 55 ва 56-моддаларида келтирилган мажбуриятлардан келиб чиққан ҳолда, уларнинг обрўсини паст баҳоламаслик лозим. Низомнинг 56-моддасига кўра, БМТнинг барча аъзолари 55-моддада кўрсатилган мақсадларга, жумладан ирқи, жинси, тили ва динидан қатъи назар, барча учун инсон ҳуқуқлари ва асосий эркинликларни ялпи ҳурмат қилиш ва риоя этишга эришиш учун БМТ билан ҳамкорликда ва мустақил иш кўриш мажбуриятини оладилар («с» б.).

БМТнинг бош вакиллик органи сифатида, Бош Ассамблея инсон ҳуқуқлари соҳасидаги меъёрий ҳужжатларни кўриб чиқади ва тасдиқлайди.

Масалан, 1948 йилда Ассамблея Инсон ҳуқуқлари умумжаҳон декларациясини, 1965 йилда – Ирқий камситишнинг барча шаклларига барҳам бериш тўғрисидаги халқаро конвенцияни, 1966 йилда – Инсон ҳуқуқлари тўғрисидаги халқаро пактларни, 1989 йилда – Бола ҳуқуқлари тўғрисидаги конвенцияни маъқуллади.

Бош Ассамблея БМТнинг инсон ҳуқуқларини рағбатлантириш ва ҳимоя қилишда бевосита иштирок этувчи фукнционал органлари маърузаларини кўриб чиқади ва уларнинг тавсияларига кўра муайян ҳаракатларни амалга ошириши мумкин.

Бош Ассамблея алоҳида мамлакатлар ёки ҳудудларда инсон ҳуқуқлари бузилишини текшириш бўйича ихтисослаштирилган механизмларни таъсис этиш ҳуқуқига эга.

Бош Ассамблея резолюцияларига биноан инсон ҳуқуқларини рағбатлантириш ва ҳимоя қилиш билан бевосита ишловчи БМТ Котибияти бўлинмалари таъсис этилган (БМТ инсон ҳуқуқлари бўйича Олий комиссарининг бошқармаси ва ҳозирги Инсон ҳуқуқлари маркази).

Шунингдек, Ассамблеянинг инсон ҳуқуқлари бўйича умумжаҳон кампанияларини тайёрлаш ва ўтказишдаги ва умуман, бу борадаги жаҳон ҳамжамиятининг саъй-ҳаракатларини мувофиқлаштиришдаги ролини ҳам қайд этиб ўтиш зарур.

**2)** *Иқтисодий ва ижтимоий кенгаш* *(ЭКОСОС- Экономический и Социальный Совет)*, *(БМТнинг ва БМТ тизимидаги ташкилотларнинг иқтисодий ва ижтимоий фаолиятини мувофиқлаштириш учун масул бўлган асосий орган. БМТнинг 54 та аъзосидан ташкил топган).*

Кенгаш аъзо давлатлар томонидан **«Иқтисодий, ижтимоий ва маданий ҳуқуқлар тўғрисида»ги халқаро Пакт** *(Пактни ратификация қилган)* бўйича ўз мажбуриятларини бажаришини назорат қилиш функцияларига эга.

2006 йилдан бошлаб БМТнинг инсон ҳуқуқлари соҳасидаги барча тизими фаолиятини мувофиқлаштириш масаласи ИҲКга юклатилган.

Уставнинг 62-моддасига биноан Кенгаш инсон ҳуқуқлари ва барчанинг асосий эркинликлари ҳурмат қилиниши ҳамда уларга риоя этилишини рағбатлантириш мақсадида тавсиялар бериши мумкин. Мазкур Кенгаш Бош Ассамблеяга тақдим этиш учун конвенцияларнинг лойиҳаларини тайёрлаши ва инсон ҳуқуқлари бўйича халқаро конференциялар чақириши мумкин.

**БМТ Уставининг 68-моддасига мувофиқ Кенгаш «иқтисодий ва ижтимоий соҳаларда ҳамда инсон ҳуқуқларини рағбатлантириш бўйича комиссиялар тузади».**

**Масалан,** Иқтисодий ва Ижтимоий Кенгаш инсон ҳуқуқлари масалаларида ёрдам кўрсатишни кўзлаб,

* Инсон ҳуқуқлари Комиссияси;
* Хотин-қизлар аҳволи бўйича Комиссия;
* Ижтимоий, иқтисодий ва маданий ҳуқуқлар бўйича қўмита таъсис этган.

***3)*** *Хавфсизлик Кенгаши.* БМТга аъзо давлатлар Хавфсизлик Кенгашига халқаро тинчлик ва хавфсизликни сақлаш учун бош жавобгарликни юклайди. БМТ Низомига кўра, аъзо-давлатлар Хавфсизлик Кенгаши қарорларига риоя этади ва уларни бажаришга розилик билдиради. Хавфсизлик Кенгаши 15 та аъзодан иборат; уларнинг 5 таси доимий аъзо давлатлардир. Булар *Буюк Британия, Хитой, Россия, АҚШ* ва *Франция*.

Кенгашнинг доимий аъзолари бўлган ушбу «катта бешлик» вето (маън этиш) хуқуқига эга. Қолган 10 та аъзо географик вакиллик асосида Бош Ассамблея томонидан икки йил муддатга сайланади.

Агар Кенгаш ўз қарашлари бўйича тинчликка таҳдид деб ҳисобласа, дастлаб, қоида бўйича тарафларни тинчлик йўли билан келишувга эришишга чақиради. Агар қуролли ҳаракатлар бошланган бўлса, Кенгаш щт очишни бартараф қилишга ҳаракат қилади. Шундан сўнг у ноқулай ҳудудларга тинчликпарвар миссияларни юбориши ёки тинчликни тиклаш учун иқтисодий санкциялар ва эмбарголарни (испанча. — хатга олиш, ман этиш) жорий этиш тўғрисида қарор қабул қилиши мумкин.

БМТ Низомида назарда тутилган мажбуриятларни ўз зиммасига оладиган ва Ташкилотнинг(БМТ) фикрича, шу мажбуриятларни оладиган ва бажаришни истайдиган барча тинчликсевар давлатлар Ташкилотга Аъзо бўла оладилар. Ҳар қандай давлатни Ташкилот Аъзолигига қабул қилиш Хавфсизлик Кенгашининг тавсиясига мувофиқ Бош Ассамблея қарори билан амалга оширилади (БМТ Низоми 4-моддаси).

Агар Хавфсизлик Кенгаши Ташкилотнинг бирон-бир Аъзосига қарши огоҳлантирувчи ёки мажбурловчи характердаги чораларни кўрган бўлса, Бош Ассамблея Хавфсизлик Кенгашининг тавсиясига мувофиқ, унинг Ташкилот Аъзоси сифатидаги тегишли ҳуқуқ ва имтиёзларидан фойдаланишини тўхтатиб қўйишга ҳақли. Бу ҳуқуқ ва имтиёзлардан фойдаланишни Хавфсизлик Кенгаши қайта тиклаши мумкин(БМТ Низоми 5-моддаси).

Ташкилотнинг БМТ Низомида кўрсатилган принципларни муттасил равишда бузиб келган Аъзоси Хавфсизлик Кенгашининг тавсиясига биноан Бош Ассамблея Ташкилотидан чиқарилиши мумкин (БМТ Низоми 6-моддаси).

Хавфсизлик Кенгаши тинчликка ҳар қандай таҳдид қилиш, тинчликни ҳар қандай тарзда бузиш ёки босқинчилик ҳаракати мавжудлигини аниқлайди ва тавсиялар беради ёки халқаро тинчлик ва хавфсизликни сақлаш ёхуд тиклаш учун 41- ва 42-моддаларга мувофиқ қандай чоралар кўриш кераклигини ҳал қилади(БМТ Низоми 39-моддаси).

Хавфсизлик Кенгаши вазиятнинг ёмонлашувига йўл қўймаслик учун тавсиялар бериш ёки 39-моддада кўзда тутилган чораларни кўриш ҳақида қарор қабул қилишдан аввал, манфаатдор томонлардан ўзи вақтинча кўрилиши лозим ва маъқул, деб топган чораларнинг бажаралишини талаб этишга вакил қилинади. Бундай вақтинча чоралар манфаатдор томонларнинг ҳуқуқларига, даъволарига ёки мавқеига зарар етказмаслиги лозим. Хавфсизлик Кенгаши шу муваққат чораларнинг бажарилмаганлигини тегишлича ҳисобга олади(БМТ Низоми 40-моддаси).

Хавфсизлик Кенгаши ўз қарорларини амалга ошириш учун қуролли кучлардан фойдаланиш билан алоқадор бўлмаган қандай чоралар кўриш кераклигини ҳал этишга вакил қилинади ва у Ташкилот Аъзоларидан шундай чораларни кўришни талаб қила олади. Бу чораларга иқтисодий муносабатларни, темир йўл, денгиз, ҳаво, почта, телеграф, радио ёки бошқа алоқа воситаларини тўла ёки қисман тўхтатиш, шунингдек, дипломатик муносабатларни узиб қўйиш кириши мумкин(БМТ Низоми 41-моддаси).

Агар Хавфсизлик Кенгаши 41-моддада кўзда тутилган чораларнинг етарли бўлмаслиги мумкин ёки етарли эмас, деб топса, у ҳаво, денгиз ёки қуруқликдаги кучлар ёрдамида халқаро тинчлик ва хавфсизликни сақлаш ёки тиклаш учун зарур чоралар кўришга вакил қилинади. Бу чораларга Ташкилот Аъзоларининг ҳаво, денгиз ёки қуруқликдаги кучларининг намойиши, қамал қилиши ва бошқа амалиётлари кириши мумкин(БМТ Низоми 42-моддаси).

Ташкилотнинг барча аъзолари халқаро тинчлик ва хавфсизликни сақлаш ишига ўз ҳиссасини қўшиш учун Хавфсизлик Кенгаши ихтиёрига унунг талаби бўйича ва махсус битим ёки битимларга биноан халқаро тинчлик ва хавфсизликни сақлаш учун зарур қуролли кучлар, ёрдам ва тегишли хизмат воситаларини, шу жумладан, ҳудудидан ўтиш ҳуқуқини бериш мажбуриятини оладилар(БМТ Низоми 43-моддаси).

Низомнинг 27-моддасига мувофиқ, Хавфсизлик Кенгашининг жараёнлар бўйича қарорлари қачон-ки, Кенгашнинг тўққиз аъзоси ёқлаб овоз берган бўлса, қабул қилинган деб ҳисобланади.

Хавфсизлик Кенгашининг бошқа барча масалалар бўйича қарорлари қачон-ки, унга Кенгашнинг барча доимий аъзоларининг бир хил овозларини қўшиб ҳисоблаганда тўққиз аъзоси овоз берган бўлса, қабул қилинган ҳисобланади. Бунда баҳсда қатнашувчи томон VI боб асосида ва 52-модданинг 3-банди асосида қарор қабул қилишда овоз беришдан ўзини сақлаши керак.

Хавфсизлик кенгаши резолюция(қарор)лари қабул қилиниши учун Кенгашнинг тўққиз аъзоси ёқлаб овоз бериши керак. Агар доимий аъзоларининг биттаси қарши овоз берса, резолюция(қарор) қабул қилинмайди.

Хавфсизлик Кенгаши халқаро ихтилофга сабаб бўлиши ёки низо чиқариши мумкин бўлган ҳар қандай келишмовчилик ёки вазиятни текширишга вакил қилинади (БМТ Низомининг 34-моддаси)*.* Турли вазифаларни бажариш учун Хавфсизлик Кенгаши ёрдамчи органлар – қўмита, комиссиялар, ишчи гуруҳлари тузиши мумкин.

Хавфсизлик Кенгаши резолюциялари билан алоҳида мамлакатлар ёки минтақаларда БМТ миссиялари таъсис этилиши мумкин. Масалан, Хавфсизлик Кенгаши резолюцияси асосида собиқ Югославия бўйича Халқаро трибунал (1993) ва Руанда бўйича Халқаро жиноий трибунал (1994) таъсис этилган.

***4)*** *Халқаро суд* БМТнинг асосий судлов органи. Давлатлар ўртасидаги юридик низоларни уларнинг розилиги билан ҳал қилади ва ҳуқуқий масалалар бўйича тавсиявий хулосалар беради.

Халқаро суд Статутининг 34-моддаси 1-бандига кўра, «Суд томонидан ҳал этилаётган ишларда фақат давлатлар суд муҳокамаси томонлари бўлиши мумкин». Судда унга томонлар тақдим этган барча ишлар ва БМТ Низоми ёки амалдаги халқаро шартномаларда махсус кўзда тутилган барча масалалар кўрилиши мумкин. Шу билан бирга, Халқаро суднинг универсал даражада инсон ҳуқуқларини ҳимоя қилишдаги ҳиссасини ҳам таъкидлаб ўтиш жоиз.

Шу билан бирга, Халқаро Суднинг универсал даражада инсон ҳуқуқларини ҳимоя қилишдаги ҳиссасини паст баҳолаб бўлмайди. Унинг бу йўналишдаги ишида халқаро ҳуқуқни кодлаштириш ва жадал тараққий этишидаги иштирокини ажратиб кўрсатиш мумкин.

Инсон ҳуқуқлари соҳасидаги халқаро мажбуриятларга риоя этиш тўғрисидаги шикоятларни кўриб чиқишга Грузиянинг Россияга қарши аризасини мисол қилиб келтириш мумкин. жараённинг расмий номи – “Ирқий камситишнинг барча шаклларини бартараф этиш тўғрисидаги халқаро конвенсияни қўллашга оид иш (Грузия Россия Федератсиясига қарши)” (ингл. асе онернинг Апплиатион оф тҳе Интернатионал онвентион он тҳе Элиминатион оф Алл Формс оф Раиал Дисриминатион (Георгиа в. Руссиан Федератион)).

БМТ халқаро судининг инсон ҳуқуқлари соҳасидаги халқаро мажбуриятларга риоя этиш тўғрисидаги давлатлар ўртасидаги низосини (Georgia v. Russian Federation, 2008) мисол қилиб келтириш мумкин[[3]](#footnote-3).

***5)*** *БМТ Котибияти* БМТнинг кундалик фаолиятига масъул бўлган ташкилотнинг бош органларидан бири саналади. У халқаро хизматчилардан ташкил топган. Бош Котиб Бош Ассамблея томоиндан Хавфсизлик кенгаши таклифига кўра, беш йилга, қайта сайланиш ҳуқуқи билан тайинланади. Ҳозирда БМТ Бош котиби **Антониу Гутерриш.**

БМТ Бош котиби Ташкилотнинг бош маъмурий мансабдор шахси саналади.

Котибият функциясининг ўзига хослиги шундаки, БМТ Низоми унга ҳуқуқни ҳимоя қилиш соҳасида аниқ мажбуриятлар юкламайди.

БМТ Котибиятига инсон ҳуқуқлари соҳасида назорат ваколатлари юкланганлиги прецедентлари мавжуд. Чунончи, ИҲОКБ ИҲК 16-махсус сессиясида “Жазосиз қолишга йўл қўймаслик ва айбдорларнинг тўлиқ жавобгарлигини таъминлаш мақсадида, Сурия Араб Республикасига инсон ҳуқуқлари халқаро ҳуқуқининг бузилиши ҳақидаги барча даъволарни текшириш, бундай ҳуқуқбузарликлар фактларини ва ҳолатларини ҳамда содир этилган жиноятларни аниқлаш учун тезликда миссия юбориш” юклатилганди.

**БМТНИНГ ИНСОН ҲУҚУҚЛАРИ БЎЙИЧА ЁРДАМЧИ ОРГАНЛАРИ.**

***1. БМТнинг Инсон ҳуқуқлари бўйича кенгаш(комиссия)***

Инсон ҳуқуқлари бўйича БМТ Кенгаши 2006 йил 15 мартда БМТ Бош Ассамблеясининг 60/251 резолюсияси билан бекор қилинган БМТ Инсон ҳуқуқлари бўйича комиссияси(БМТнинг Инсон ҳуқуқлари бўйича комиссияси 1946 йил 10 декабрда ташкил топган) ўрнига ташкил этилган. Кенгаш Бош Ассамблеянинг ёрдамчи органи саналиб, БМТ Бош Ассамблеяси ҳамда Иқтисодий ва Ижтимоий Кенгашнинг махсус топшириқларини бажаради. Мазкур кенгаш инсон ҳуқуқларини ҳимоя қилиш, инсон ҳуқуқларининг бузилиши билан боғлиқ ҳолатларни кўриб чиқиш ва тавсиялар бериш учун масъул орган саналади. Кенгаш 53 аъзо давлатдан иборат.

Ўринлар сони минтақавий гуруҳлар бўйича пропорционал равишда тақсимланган: Африка давлатлари гуруҳи – 13та ўрин, Осиё давлатлари гуруҳи – 13та ўрин, Шарқий Европа давлатлари гуруҳи – 6та ўрин, Лотин Америкаси ва Кариб ҳавзаси давлатлари гуруҳи – 8та ўрин ва Ғарбий Европа ва бошқа давлатлар гуруҳи – 7та ўрин.

Кенгаш муайян вазиятлар бўйича Ишчи гуруҳ томонидан унинг эътиборига етказилган хабарлар (шикоятлар)ни зарур ҳолларда исталганча, лекин бир йилда камида бир марта кўриб чиқади. Тегишли давлатга шикоят юборилган вақтдан уни Кенгаш томонидан кўриб чиқилгунича ўтадиган муддат 24 ойдан ошмаслиги керак.

Кенгашга аъзолик БМТнинг барча аъзо-давлатлари учун очиқдир. Шу билан бирга кенгашга танлаётганда Бош Ассамблея номзодларнинг инсон ҳуқуқларига кўмаклашиш ва ҳимоя қилиш ишига қўшган ҳиссаси ва уларнинг бу борадаги ихтиёрий мажбуриятлари ва ваъдаларини инобатга олади.

2020 йил 13 октябрь куни Ўзбекистон ўз тарихида илк бор БМТ Инсон ҳуқуқлари бўйича кенгаши аъзоси этиб сайланди.  13 октябрь куни Кенгашдаги 15 та бўш ўрин учун овоз берилди. Кенгашга Ўзбекистон билан бирга Россия, Куба, Габон, Боливия, Хитой, Кот-д'Ивуар, Франция, Малави, Мексика, Непал, Покистон, Сенегал, Буюк Британия ва Украина сайланган. Ушбу янги аъзолар 2021 йил 1 январдан ўз фаолиятини бошлади.

**Ўзбекистон Республикаси Президенти томонидан БМТ Инсон ҳуқуқлари бўйича кенгашининг 46-сессиясидаги нутқида (21.02.2021 й.) берилган таклиф ва амалга оширилиши кутилаётган вазифалар:**

* Имконияти чекланган шахсларнинг ўз қобилиятини тўла рўёбга чиқариш масалалари бўйича Минтақавий кенгаш тузиш;
* “Инсон ҳуқуқлари соҳасида таълим” декларациясининг 10 йиллигига бағишлаб Олий комиссар бошқармаси билан биргаликда глобал форум ўтказиш;
* Судьялар кенгашлари фаолиятининг универсал принципларини ишлаб чиқиш масаласини кўриб чиқиш таклиф этилган.
* Бирлашган Миллатлар Ташкилоти шафелигида Ёшлар ҳуқуқлари бўйича бутунжаҳон конференциясини ўтказиш;
* БМТ Иқтисодий ва ижтимоий кенгашининг ўнинчи форумида Ёшлар ҳуқуқлари тўғрисидаги конвенция лойиҳасини тақдим этиш;
* Ёшлар ҳуқуқлари бўйича махсус маърузачи институтини таъсис этиш масаласини киритишга тайёргарлик кўриш;
* 2021 йилда, яъни Болалар меҳнатига барҳам бериш халқаро йилида Болалар Омбудсмани тўғрисидаги қонунни қабул қилиш;
* Қийноқларга қарши конвенциянинг Факультатив протоколини ратификация қилиш режалаштирилган.

Инсон ҳуқуқлари бўйича Кенгаш, Иқтисодий ва Ижтимоий Кенгаш ҳамда БМТ Бош Ассамблеяси ўзларининг ҳар йилги сессияларида инсон ҳуқуқларини қўпол ва тизимли бузиш ҳоллари билан боғлиқ воқеалар ва амалиётни муҳокама этиб боради ва улар юзасидан ўз тавсияларини ишлаб чиқади. Алоҳида давлатлар томонидан ўзларининг ҳуқуқий ҳимоя қилиш мажбуриятларига риоя этилиши устидан бевосита назоратни амалга оширади.

Агар муайян бир мамлакатдаги ёки муайян бир амалиётдаги аҳвол ташвиш уйғотаётган бўлса, бу органлар мустақил ва холис экспертлар гуруҳи (ишчи гуруҳи) ёки алоҳида шахс (махсус маърузачи) томонидан бу борада текширув ўтказиш тўғрисида қарор қабул қилиши мумкин. Ана шу махсус органларга Инсон ҳуқуқлари комиссияси ва БМТ Бош Ассамблеясига маърузалар тақдим этиш ва тавсиялар ишлаб чиқишдан ташқари алоҳида шахслар, гуруҳлар ёки жамоаларнинг ҳуқуқлари бузилган тақдирда чоралар кўриш ваколати ҳам берилган. Масалани дарҳол, сира кечиктирмай ўрганиб чиқиш ва текшириш талаб этиладиган алоҳида ҳолларда махсус маърузачи ёки ишчи гуруҳи хавф таҳдид солаётган айрим шахсни, гуруҳни ёки жамоани муҳофаза этиш мақсадида тегишли ҳукуматлар билан ҳатто бевосита учрашиши ва мулоқотга киришиши мумкин.

**Йўналиш мавзуига қараб кўплаб махсус маърузачилар тайинланган бўлиб, қуйидаги масалалар доираси уларнинг ўрганиш соҳаси деб белгиланган эди:**

1) суддан ташқари ва ўзбошимчалик билан ҳамда лозим даражада суд муҳокамаси ўтказмай туриб қатл этишлар тўғрисидаги масалалар бўйича;

2) қийноқларга солишга ҳамда муомалада бўлиш ва жазолашнинг бошқа шафқатсиз, ғайриинсоний ёки қадр-қимматни таҳқирловчи турлари бўйича;

3) болаларни сотиш, болалар билан боғлиқ фоҳишабозлик ва болалар порнографияси бўйича;

4) мамлакат ичкарисида кўчиб юрган шахслар тўғрисидаги масала бўйича;

5) диний муросасизлик бўйича;

6) ирқчилик, ирқий камситиш ва **ксенофобия** *(1.* *Бегона одамлардан қўрқиб қолиш, ҳар доим қўрқиб юриш. 2 Ҳар қандай чет, ўзиники бўлмаган, ажнабий нарса (турмуш тарзи, ғоя-фикр, дунёқараш ва б.)га душманлик, қаршилик. ◆ Муаллифларнинг.. бошқа халқларнинг кўп асрли анъаналари, турмуш тарзи ва менталитетига беписанд муносабатда бўлиши оқибатида вужудга келадиган нохуш фактлар ва турли ксенофобия ҳамда миллатчилик кўринишлари ҳақида кўп гапириш мумкин)* бўйича;

7) фикрлаш ва сўз эркинлиги бўйича;

8) халқларнинг ўз тақдирини ўзи белгилаш ҳуқуқини амалга оширишга қаршилик кўрсатиш воситаси сифатида ёлланган кишилардан фойдаланиш бўйича.

Инсон ҳуқуқлари бўйича кенгашнинг **биринчи махсус экспертлар гурухи** 1967 йил Жанубий Африкада ирқчилар режими томонидан содир этилган инсон ҳуқуқларининг бузилишини текшириш учун таъсис этилган.

Инсон ҳуқуқлари Комиссияси ўз ишини янада самаралироқ амалга ошириш учун 1947 йилда *Камситишларнинг олдини олиш ва кам сонли миллатларни ҳимоя этиш бўйича кичик комиссия* таъсис этган. Бундан кўзланган мақсад ўрганиш ва тадқиқ этиш ишларини Инсон ҳуқуқлари умумжаҳон декларациясини инобатга олган ҳолда олиб бориш ҳамда Инсон ҳуқуқлари Комиссияси учун инсоннинг ҳуқуқлари ва асосий эркинликларга нисбатан ҳар қандай шаклдаги камситишларнинг олдини олишга, шунингдек кам сонли миллатларни ирқий, миллий, диний ва тил жиҳатидан ҳимоя этишга оид тавсиялар ишлаб чиқишдан иборат бўлган.

Кичик комиссия таркибида 26 аъзо бўлиб, улар Инсон ҳуқуқлари Комиссияси томонидан сайланади ва давлатларнинг вакиллари сифатида эмас, балки шахсий фазилатларига асосланган ҳолда иш кўради. Кичик комиссиянинг ҳар йилги сессиялари тўрт ҳафта давом этади, бу анжуманларда БМТга аъзо давлатлардан кузатувчилар ҳамда ҳукуматлараро ташкилотларнинг, ноҳукумат ташкилотларнинг, БМТнинг ихтисослаштирилган муассасалари ва анжуман кун тартибига киритилган масалалардан манфаатдор миллий-озодлик ҳаракатларининг вакиллари ҳозир бўладилар.

1. ***Хотин-қизларнинг аҳволи бўйича Комиссия***Иқтисодий ва Ижтимоий Кенгаш томонидан 1946 йилда таъсис этилган. Комиссиянинг вазифалари доирасига хотин-қизларнинг сиёсий, иқтисодий, фуқаровий, ижтимоий соҳалар ва таълим соҳасидаги ҳуқуқларини рағбатлантириш тўғрисида Иқтисодий ва Ижтимоий Кенгашга тавсиялар ва маърузалар тайёрлаш, шунингдек эркаклар билан хотин-қизларнинг тенг ҳуқуқлилиги принципини амалга ошириш мақсадида хотин-қизлар ҳуқуқлари соҳасидаги энг муҳим муаммолар бўйича чора-тадбирлар қабул қилиш тўғрисида тавсиялар ва таклифлар тайёрлаш вазифалари киради. Хотин-қизларнинг аҳволи бўйича Комиссияга хотин-қизларнинг аҳволи бўйича умумжаҳон конференциясида 1985 йилда қабул қилинган хотин-қизларнинг аҳволини яхшилаш соҳасидаги истиқболга мўлжалланган Найроби стратегияси амалга оширилишини назорат қилиш, шу йўналишдаги ишларнинг аҳволига баҳо бериб таҳлил қилиб бориш вазифаси топширилди.

Хотин-қизларнинг аҳволи бўйича комиссия хотин-қизларга нисбатан камситишлар тўғрисида алоҳида шахслардан ҳам, бир гуруҳ шахслардан ҳам олинган хабарларни кўриб чиқиши мумкин.

Якка тартибдаги шикоятлар бўйича чоралар кўрилмайди.

1. ***ИНСОН ҲУҚУҚЛАРИ БЎЙИЧА ОЛИЙ КОМИССАР БОШҚАРМАСИ (****собик Инсон хукуклари буйича марказ****)****.* Турли органлар ва муассасаларга хизматлар кўрсатиш ҳамда ҳар хил таомиллар билан боғлиқ хизматни кенг йўлга қўйиш вазифалари БМТ Котибияти ходимлари зиммасида бўлади. Инсон ҳуқуқлари бўйича котибият БМТнинг Инсон ҳуқуқлари бўйича олий комиссари бошқармасида, яъни Инсон ҳуқуқлари бўйича собиқ марказда иш олиб боради.

Бу бошқарма Женевада жойлашган бўлиб, алоқа учун Нью-Йоркда кичикроқ бюроси, жаҳоннинг турли жойларида эса бир нечта муваққат ваколатхоналари бор. Ҳозирги вақтда мазкур бошқарманинг қароргоҳида юздан ортиқ мутахассис, асосан халқаро масалалар бўйича ихтисослашган юристлар ва сиёсатшунослар ишламоқда.

Бошқарманинг асосий вазифалари қуйидагилардан иборат:

***биринчидан****,* Инсон ҳуқуқлари комиссияси ва унинг кичик комиссиясига хизматлар кўрсатиш;

***иккинчидан****,* текшириш, назорат қилиш ва ўрганиб тадқиқ этиш ишларини ўтказишнинг Бош Ассамблея томонидан белгиланган турли таомилларини қўллаб-қувватлаш;

***учинчидан****,* шартномалар ижро этилиши устидан назорат қилувчи органларга хизматлар кўрсатиш;

***тўртинчидан****,* инсон ҳуқуқлари соҳаси доирасидаги турли масалалар юзасидан Инсон ҳуқуқлари комиссияси ва кичик комиссия сўровига биноан ўрганиш ва тадқиқ этиш ишлари олиб бориш;

***бешинчидан***, инсон ҳуқуқларига оид нормаларни миллий даражада сингдириш соҳасида давлатларга техник масалаларда ёрдам кўрсатиш дастурини амалга ошириш, шу жумладан мутахассисларни ўқитиш, юридик ёрдам бериш ва ахборот тарқатиш.

Инсон ҳуқуқлари бўйича олий комиссар (**Мишель Бачелет хоним**) Бошқарма раҳбари ҳисобланади**.**

***Инсон ҳуқуқлари бўйича олий комиссар****.* Инсон ҳуқуқлари бўйича 1993 йилги умумжаҳон конференцияси Бош Ассамблеяга БМТнинг Инсон ҳуқуқлари бўйича олий комиссари лавозимини таъсис этиш тўғрисидаги масалани кўриб чиқишни биринчи навбатдаги вазифа сифатида тавсия этди. Бош Ассамблея **1994 йилда** қабул қилган резолюцияга мувофиқ бундай лавозим таъсис этилди ва дастлабки Олий комиссарлик лавозими эквадорлик Хосе Айяла Лассога насиб этди. Бош Ассамблея баёнот бериб айтдики, Олий комиссар БМТнинг мансабдор шахси бўлиб, БМТнинг инсон ҳуқуқлари соҳасидаги фаолияти учун асосий жавобгарлик юкини Бош котибнинг раҳбарлиги ва раҳнамолиги остида тортади. Олий комиссар ўз вазифасини бажарар экан, Бош Ассамблея, Иқтисодий ва Ижтимоий Кенгаш ҳамда Инсон ҳуқуқлари комиссиясининг умумий ваколатлари, вазифалари доирасида ва қарорлари асосида иш олиб боради. Олий комиссар кенг ваколатларга эга бўлиб, бу ваколатлар унга амалда инсон ҳуқуқлари соҳасидаги ҳар қандай муаммони кўриб чиқиш ва инсон ҳуқуқларини бузиш ҳолларининг олдини олишга қаратилган дунё миқёсидаги фаолиятда фаол тарзда иштирок этиш имконини беради. Айни бир вақтда унга инсоннинг барча ҳуқуқларини тўла-тўкис амалга ошириш йўлидаги ҳозирги мавжуд тўсиқларни бартараф этиш ва шу йўналишдаги янгидан янги вазифаларни ҳал этиш ишида, қолаверса бутун жаҳонда инсон ҳуқуқларини бузиш ҳоллари давом этишига йўл қўймаслик ишида етакчи роль ўйнаш имконияти берилган. 1997 йилнинг охирларида БМТ Бош Ассамблеяси Ирландиянинг собиқ Президенти Мэри Робинсонни иккинчи Олий комиссар сифатида тасдиқлади.

1. ***БМТнинг Қочоқлар ишлари бўйича олий комиссари бошқармаси****.* БМТ ташкил топган давридан бошлабоқ қочоқларнинг, қадрдон гўшасидан кўчишга мажбур бўлган шахсларнинг, **апатрид** *(юн. apatris – ватанидан жудо бўлган) – фуқаролиги бўлмаган шахс, яъни бирор давлат б-н доимий ва барқарор сиёсий ҳуқуқий алоқага эга бўлмаган шахс.)* ва **репатриантларнинг** *(репатриация муносабати билан ватанга қайтган, қайтаётган киши, асир, қочоқлар ва кўчирма бўлганларни ўз ватанига қайтариш)* аҳволи билан боғлиқ масалаларга катта эътибор бериб келади. Уларнинг ҳуқуқларини ҳимоя қилиш ҳамда улар билан боғлиқ муаммоларни лозим даражада ва узил-кесил ҳал этиш йўлларини излаш мақсадида бир қанча амалий чоралар кўрилди. Бош Ассамблея ўзининг 1949 йилда ўтказилган тўртинчи сессиясида БМТнинг Қочоқлар ишлари бўйича олий комиссари бошқармасини таъсис этган. Мазкур бошқарма иккинчи жаҳон урушидан кейин тузилган Қочоқлар ишлари бўйича халқаро ташкилот ўрнини эгаллаган. БМТнинг Қочоқлар ишлари бўйича олий комиссари Уставининг 1-бандига мувофиқ Олий комиссар Бош Ассамблея раҳбарлиги остида фаолият кўрсатар экан, мазкур Уставнинг таъсир доирасидаги қочоқларга БМТ раҳнамолиги остида халқаро ҳимояни таъминлаш мажбуриятини ўз зиммасига олади. Бундай ҳимоя қочоқлар мақоми тўғрисидаги 1951 йилги Конвенцияга[[4]](#footnote-4)1 ҳамда шу Конвенцияга доир 1967 йилги протоколга[[5]](#footnote-5)2 мувофиқ таъмин этилади.

*Конвенциянинг* *1-моддасида* қочоқ тушунчасига таъриф берилган.

*Конвенциянинг 2–11-моддаларида* умумий қоидалар акс эттирилган бўлиб, бу қоидаларга мувофиқ қочоқлар ирқи, дини ёки қайси мамлакатдан чиқиб келганлигига қараб камситилмаслиги керак. Улар қайси мамлакатга келиб қолган бўлсалар, диний эътиқодлар эркинлигидан камида шу мамлакат фуқаролари даражасида фойдаланадилар ҳамда ҳуқуқлар билан, мазкур Конвенция асосида бериладиган ҳуқуқлардан қатъи назар, таъминланадилар. Қочоқларга шунингдек бундай ҳуқуқлар, агар Конвенцияда уларга янада маъқулроқ вазият яратиб бериш назарда тутилмаган бўлса, ўша мамлакат фуқаролари қатори кафолатланади.

*Конвенциянинг 12–16-моддалари* қочоқнинг ҳуқуқий мақомига тааллуқлидир.

*Конвенциянинг 17–19-моддалари* қочоқларнинг даромад келтирувчи фаолият билан шуғулланиш ҳуқуқига бағишланган.

*Конвенциянинг 20*–*24-моддаларида* қочоқларга фаровонликни таъминлаш масалалари, хусусан мунтазам меъёрда моддий таъминот олиш тизими, уй-жой масаласи, таълим, ҳукумат ёрдами, меҳнат тўғрисидаги қонун ҳужжатлари ва ижтимоий таъминот масалалари қамраб олинган.

*Конвенциянинг 25-моддасида* қочоқларга маъмурий ёрдам кўрсатишни, шунингдек уларга қонунан яшаб турган мамлакатдан чиқишда керак бўладиган ҳужжатлар беришни назарда тутувчи қоидалар берилган.

*Конвенциянинг 31–33-моддаларида* бошпана беришга тааллуқли муҳим қоидалар акс этган. Ана шу моддаларга мувофиқ аҳдлашувчи давлат ҳудудида ўзига бошпана берилишини сўраган қочоқ, башарти нуфузли ҳокимият органларига дарҳол учрашган бўлса, мазкур давлат ҳудудига қонунга хилоф равишда кирганлик ёки мазкур давлат ҳудудида қонунга хилоф равишда бўлганлик учун жазога тортилмайди. Бундан ташқари мазкур қочоқ, агар аҳдлашувчи давлат ҳудудида қонуний асосда яшаб турган бўлса, давлат хавфсизлиги ёки жамоат тартибидан бўлак сабаб билан шу мамлакат ҳудудидан чиқариб юборилмайди. Ҳар қандай ҳолда ҳам қочоқ ирқи, дини, фуқаролиги, муайян ижтимоий гуруҳга ёки сиёсий эътиқодларга мансублиги оқибатида унинг ҳаёти ёки эркинлигига таҳдид этиладиган ҳудудга чиқариб ёки қайтариб юборилиши мумкин эмас.

*Конвенциянинг 34-моддасига* мувофиқ аҳдлашувчи давлатлар қочоқларнинг маҳаллий муҳитга мослашишини ҳамда бегонасираш асоратидан тезроқ қутулиб олишини имкон қадар енгиллаштиради, хусусан ўша жойга кўникиш ишларини тезлаштириш ҳамда шу аснода бўладиган йиғимлар ва харажатларни имкон қадар камайтириш учун ўзларига боғлиқ барча ишларни адо этишга ҳаракат қилади.

*Конвенциянинг 35-моддасига биноан* аҳдлашувчи давлатлар БМТнинг Қочоқлар ишлари бўйича олий комиссари бошқармаси олдида турган вазифаларни, чунончи мазкур Конвенция қоидалари қўлланилиши устидан кузатув олиб бориш вазифаларини бажаришда ушбу бошқарма билан ҳамкорлик қилиш мажбуриятини зиммага олади. *1967 йилда Бош Ассамблея Ҳудудий бошпана тўғрисида декларация[[6]](#footnote-6)1 қабул қилган. Бу ҳужжатда ҳудудий бошпана беришнинг асосий принциплари баён этилган ҳамда қочоқларни мажбурий тарзда қайтариб юборишни тақиқловчи таянч инсонпарварлик принципи эълон қилинган. Мазкур таянч принципга мувофиқ ҳеч бир шахсга нисбатан унинг чегарадан ўтишига рухсатнома беришни рад этиш, уни бошпана сўралаётган мамлакат ҳудудидан чиқариб юбориш ёки мазкур шахс таъқиб қилиниши мумкин бўлган муайян бир мамлакатга мажбурий тарзда қайтариб юбориш сингари чоралар қўлланиши мумкин эмас.*

***Казус 1.*** *Тўрт нафар фарзандга эга бўлган қочоқлар оиласи А давлатдан ноқонуний равишда чегарани кечиб ўтиб Б давлатнинг ҳудудига кириб келади. Сабаб: А давлатда уларнинг маълум миллатга мансублилига кўра қуролланган жангарилар томонидан шавқатсиз хунрезликлар амалга оширилган эди. Қочоқлар оиласи Б давлатнинг ҳудудида қисқа муддат ичида ўзига уй топиб яшашни бошлашди, аммо, керакли органларга мазкур давлат ҳудудига кириб келишганлиги ҳақида маълум қилишмади.*

*Савол:*

*1. Мазкур оилага нисбатан Б давлатнинг масул органлари қандай чоралар кўрилади? Уларни ўзлари илгари истиқомат қилган А давлатга қайтариб юборишни ҳуқуқий асослари қандай?*

**БМТНИНГ ИНСОН ҲУҚУҚЛАРИ БЎЙИЧА ИХТИСОСЛАШГАН ОРГАНЛАРИ**

**1) БМТнинг Болалар фонди (ЮНИСЕФ-** United Nations International Children's Emergency Fund**) ва инсон ҳуқуқлари*.*** *Иккинчи жаҳон урушидан кейинги Европада ва Хитойда болаларнинг озиқ-овқат, дори-дармон ва кийим-кечакка бўлган кундалик зарур эҳтиёжларини тўлароқ қондириш мақсадида 1946 йилда БМТ Бош Ассамблеясининг биринчи сессиясида ЮНИСЕФ таъсис этилган эди. 1950 йилда БМТ Бош Ассамблеяси мазкур Фонд фаолиятининг асосий йўналиши ривожланаётган мамлакатлар болаларининг манфаатлари кўзланган дастурни амалга оширишдан иборат дея қарор қабул қилди. Уч йилдан кейин БМТ Бош Ассамблеяси ЮНИСЕФнинг фаолиятини номуайян муддатга узайтиришга қарор қилган.*

ЮНИСЕФ инсонпарварлик, мурувват ёрдами кўрсатган ҳолда ривожланишга ҳамкорлик қилар экан, болаларни ҳимоя этиш ва уларнинг барча қобилиятларини ўстириш мақсадида ривожланаётган мамлакатлар билан ҳамкорлик доирасини кенгайтиришга ҳаракат қилиб келмоқда. Бундай ҳамкорлик болаларни камол топтириш соҳасидаги миллий дастурлар доирасида амалга оширилмоқда. Ана шу ҳамкорлик моҳиятан жаҳондаги ҳар бир болага унинг Бола ҳуқуқлари тўғрисидаги конвенцияда эълон қилинган таянч ҳуқуқлари ҳамда имтиёзлари имкон қадар рўёбга чиқарилишини таъминлашга қаратилган. Марказий ва Шарқий Европада, шунингдек собиқ Совет Иттифоқи ҳудудида болаларнинг энг зарур талаб-эҳтиёжларини қондириш мақсадида ЮНИСЕФ баъзи давлатларга яқиндан ёрдам кўрсатиб келмоқда.

ЮНИСЕФ бола ҳуқуқларини рағбатлантириш масалалари билан шуғулланувчи Бола ҳуқуқлари қўмитаси билан жипс ҳамкорликни йўлга қўйган бўлиб, айни бир вақтда Конвенциянинг амалга оширилишини кузатиш ҳамда Конвенцияни ратификация қилган ёки бу ҳужжатга қўшилган давлатларга улар зиммасидаги вазифаларини бажаришларида ёрдам кўрсатиш билан шуғулланмоқда. ЮНИСЕФ ўз фаолиятида Болаларнинг омон қолишини таъминлаш, уларни ҳимоя этиш ва камол топтириш тўғрисидаги умумжаҳон декларациясини амалга оширишга қаратилган ҳаракатлар режасига амал қилади. Мазкур декларация болаларнинг манфаатларини кўзлаб 1990 йилнинг сентябрида Нью-Йоркда кўпгина давлатлар ва ҳукуматларнинг раҳбарлари ҳамда олий мартабали бошқа шахслар иштирокида ўтказилган олий даражадаги умумжаҳон учрашувида қабул қилинган.

**2) БМТнинг Атроф муҳит бўйича дастури (ЮНЕП) ва инсон ҳуқуқлари**. БМТнинг инсон теварагидаги муҳит муаммоларига бағишлаб 1972 йили Стокгольмда бўлиб ўтган конференцияси ҳар бир инсон соғлом атроф муҳитга бўлган ҳуқуққа эга эканлигини ҳамда келгуси авлодлар бахт-иқболини кўзлаб атроф муҳитни муҳофаза этиш ва яхшилаш учун жавобгар эканлигини эълон қилган.

БМТ Бош Ассамблеяси 1972 йилда БМТнинг Атроф муҳит бўйича дастурини (ЮНЕП) таъсис этган. Бундан кўзланган мақсад атроф муҳит ҳолатини кузатиб бориш ҳамда экологик жиҳатдан хавфсиз ва бехатар фаолиятни рағбатлантиришдан иборат бўлган. ЮНЕПнинг асосий вазифаси атроф муҳит соҳасида ўтказиладиган тадбирларда БМТнинг барча муассасалари учун боғловчилик, етакчилик ва ижобий маънодаги тезлатувчилик ролини бажаришда ўз ифодасини топади. Мазкур дастур асосида атроф муҳитни муҳофаза этиш мақсадида ҳукуматлар билан, илмий жамоатчилик ва савдо-сотиқ доиралари билан, шунингдек ноҳукумат ташкилотлар билан ҳамкорлик мулоқотлари олиб борилади. ЮНЕП айни бир пайтда чўлга айланиб боришга қарши кураш, сув ресурсларини муҳофаза этиш, генетик ресурслар сингари масалаларда ҳам муҳим роль ўйнамоқда.

1989 йилда ЮНЕПнинг мадади ва яқин кўмагида хатарли чиқиндиларни чегаралар оша ташиш ва чиқариб ташлаш устидан назорат қилиш тўғрисида Базель конвенцияси ишлаб чиқилган. 1992 йилнинг июнида атроф муҳит ва тараққиёт бўйича БМТ конференцияси ўтказилиб, унда атроф муҳитни муҳофаза қилиш соҳасида бир қанча муҳим халқаро шартномалар қабул қилинган. БМТнинг Иқлим ўзгариши тўғрисидаги ҳадли конвенцияси, Биологик ранг-баранглик тўғрисидаги конвенция, шунингдек XXI аср учун белгиланган кун тартиби (йигирма биринчи асрга мўлжалланган иш дастури) ҳамда Рио-де-Жанейро декларацияси шулар жумласидандир. XXI аср учун белгиланган кун тартиби самарали тарзда амалга оширилиши устидан назорат олиб бориш мақсадида тузилган Барқарор тараққиёт комиссияси 1993 йил июнь ойидан бери ишлаб турибди.

БМТнинг барча ихтисослашган муассасалари ўзини ўзи ваколатлари доирасида инсон ҳуқуқлари масалалари билан шуғулланадилар.

***3) Бирлашган Миллатлар Ташкилотининг Таълим, фан ва маданият масалалари бўйича ташкилоти (ЮНЕСКО) ва инсон ҳуқуқлари.***ЮНЕСКО неча йилдирки, Инсон ҳуқуқлари умумжаҳон декларациясининг 27-моддасида эълон қилинган маданий ҳаётда иштирок этиш ҳуқуқини амалий тарзда турмушга татбиқ этишга қаратилган фаолият ўтказиб келмоқда. Чунончи, 1966 йилда ЮНЕСКОнинг Бош конференцияси Халқаро маданий ҳамкорлик принциплари декларациясини қабул қилган ва эълон қилган. Ҳукуматлар, маъмурлар, маданий фаолият учун мутасадди ташкилотлар, уюшмалар ва муассасалар бундан буён ана шу Декларацияга амал қилишлари лозим деб топилган.

**4) Халқаро меҳнат ташкилоти ва инсон ҳуқуқлари**.

Аҳолини иш билан тўла таъминлаш ва турмуш даражасини юксалтириш дастурларини амалга оширишга кўмаклашувчи мустақил бир муассаса сифатида 1919 йилда Халқаро меҳнат ташкилоти ташкил топган. Мазкур Ташкилотнинг фаолияти ҳам иқтисодий, ҳам ижтимоий ҳуқуқлар, масалан, меҳнат қилиш ҳуқуқи, мақбул ва қаноатланарли иш шароитига бўлган ҳуқуқ, касаба уюшмалари тузиш ҳамда унга ўз хоҳиш-истаги ва танлови бўйича кириш ҳуқуқи, ижтимоий таъминот олиш ҳуқуқи, турмушнинг етарли даражаси билан таъминланиш ҳуқуқи билан боғлиқ бўлди. Халқаро меҳнат ташкилоти сўз эркинлиги, уюшмаларга уюшиш эркинлиги, тинч йиғилишлар ўтказиш ҳуқуқи каби фуқаровий ва сиёсий ҳуқуқлар билан ҳам шуғулланади. Халқаро меҳнат ташкилоти ўз Уставида белгилаб қўйилган принципларни амалга ошириш мақсадида тегишли халқаро стандартларни ишлаб чиқади, уларнинг қўлланилиши устидан назорат олиб боради ва ҳукуматларга мазкур Ташкилот олдига қўйилган мақсадларга эришишга қаратилган ишларида ёрдам кўрсатади.

Ўзбекистон Халқаро меҳнат ташкилотига 1992 йил 13 июлда аъзо бўлган[[7]](#footnote-7). 1998 йили Халқаро меҳнат конференциясида “Халқаро меҳнат ташкилотининг меҳнат соҳасидаги асосий тамойиллари ва ҳуқуқлари декларацияси ҳамда уни амалга ошириш воситалари” қабул қилинди. Декларацияда ХМТ 8 та конвенцияни *асосий* деб тан олишни эълон қилди. Унинг *асосий* дейилишига сабаб шуки, барча аъзо-давлатлар ўша конвенцияларни ратификация қилмаган бўлсалар ҳам, Ташкилотга аъзолик мажбуриятидан келиб чиққан ҳолда, конвенцияда келтирилган мажбуриятларни бажаришлари ва ундаги қоидаларнинг амалга оширилишига кўмаклашишлари шарт ҳисобланади. Асосий конвенциялар қуйидагилардир:

1. 1930 йилги Мажбурий меҳнат тўғрисидаги 29-конвенция;
2. 1948 йилги Бирлашиш эркинлиги ва ташкил этиш ҳуқуқининг ҳимояси тўғрисидаги 87-конвенция;
3. 1949 йилги Жамоавий музокараларни олиб бориш ва бирлашиш ҳуқуқи тўғрисидаги 98-конвенция;
4. 1951 йилги Тенг ҳақ тўлаш тўғрисидаги 100-конвенция;
5. 1957 йилги Мажбурий меҳнатни тугатиш тўғрисидаги 105-конвенция;
6. 1958 йилги Меҳнат ва иш турлари соҳасидаги камситиш тўғрисидаги 111-конвенция;
7. 1973 йилги Ишга қабул қилишдаги минимал ёш тўғрисидаги 138-конвенция;
8. 1999 йилги Болалар меҳнатининг энг ёмон шакллари тўғрисидаги 182-конвенция[[8]](#footnote-8).

**Халқаро меҳнат ташкилоти** фаолият кўрсатиб келаётган давр мобайнида 200 га яқин конвенция ва 200 дан ортиқ тавсияномалар ишлаб чиқилган. Бу ҳужжатларнинг аксарияти инсон ҳуқуқларига бевосита тааллуқли бўлиб, булар, жумладан, қуйидаги конвенциялардир:

1. Мажбурий меҳнат тўғрисидаги 1930 йилги 29-Конвенция. (1997 йил 30 августда ратификация қилинган).
2. Қирқ соатлик иш ҳафтаси тўғрисидаги 1935 йилги 47-Конвенция. (1995 йил 6 майда ратификация қилинган).
3. Ҳақ тўланадиган таътил тўғрисидаги 1936 йилги 52-Конвенция. (1995 йил 6 майда ратификация қилинган).
4. Жамоа музокараларини олиб бориш ва бирлашиш ҳуқуқи тўғрисидаги 1949 йилги 98-Конвенция. (1997 йил 30 августда ратификация қилинган).
5. Тенг ҳақ тўлаш тўғрисидаги 1951 йилги 100-Конвенция. (1997 йил 30 августда ратификация қилинган).
6. Оналикни муҳофаза қилиш тўғрисидаги 1952 йилги (қайта кўриб чиқилган) 103-Конвенция. (1995 йил 6 майда ратификация қилинган).
7. Мажбурий меҳнатни тугатиш тўғрисидаги 1957 йилги 105-Конвенция. (1997 йил 30 августда ратификация қилинган).
8. Меҳнат ва иш турлари соҳасида камситиш тўғрисидаги 1958 йилги 111-Конвенция. (1997 йил 30 августда ратификация қилинган).
9. Иш билан таъминлаш соҳасидаги сиёсат тўғрисидаги 1964 йилги 122-Конвенция. (1995 йил 6 майда ратификация қилинган).
10. Меҳнаткашларнинг вакиллари тўғрисидаги 1971 йилги 135-Конвенция. (1997 йил 30 августда ратификация қилинган).
11. Ишга қабул қилиш учун энг кичик ёш тўғрисидаги 1973 йилги 138-Конвенция. (2008 йил 4 апрелда ратификация қилинган. Ўзбекистон Республикаси учун 2010 йил 6 мартдан кучга кирган. Меҳнат код: 77-модда. Ишга қабул қилишга йўл қўйиладиган ёш).
12. Жамоа музокараларини олиб бориш тўғрисидаги 1981 йилги 154-Конвенция. (1997 йил 30 августда ратификация қилинган).
13. Болалар меҳнатининг энг ёмон шакллари тўғрисидаги 1999 йилги 182-Конвенция. (2008 йил 8 апрелда ратификация қилинган).
14. Бирлашмалар эркинлиги ва касаба уюшмаларига бирлашиш ҳуқуқини ҳимоя қилиш тўғрисидаги Конвенция. (25.10.2016 ратификация қилинган)
15. Халқаро меҳнат нормалари қўлланилишига кўмаклашиш учун уч томонлама маслаҳатлашувлар тўғрисидаги 1976 йилги 144-сонли Конвенция. (2019 йил 4 мартда ратификация қилинган)
16. Қишлоқ хўжалигида меҳнат инспекцияси тўғрисидаги 129-сонли Конвенция (Женева, 1969 йил 25 июнь, 2019 йил 27 августда ратификация қилинган)
17. Саноат ва савдода меҳнат инспекцияси тўғрисидаги 81-сонли Конвенция (Женева, 1947 йил 11 июль, 2019 йил 27 августда ратификация қилинган).
18. Меҳнат хавфсизлиги ва гигиенасига кўмаклашиш асослари тўғрисидаги 187-сонли Конвенция (Женева, 2006 йил, 2021 йил 29 май ратификация қилинган) ва бошқалар.

Бу конвенциялар фуқаролик ва сиёсий ҳуқуқларга ҳам иқтисодий, маданий ва ижтимоий ҳуқуқларга ҳам тааллуқлидир.

БМТнинг инсон ҳуқуқлари соҳасида бир қатор универсал халқаро келишувлар асосида ташкил этилган шартномавий органлари, инсон ҳуқуқларига оид 10 та қўмита. Булар давлатга нисбатан қарор чиқараолади. Ихтисослашган органлари давлатларга нисбатан қарор чиқараолмайди.

|  |  |  |  |
| --- | --- | --- | --- |
| **БМТнинг инсон ҳуқуқлари бўйича шартномавий органлари** | | | |
| **№** | **Номи** | **Ташкил топган санаси** | **Изоҳ** |
|  | Инсон ҳуқуқлари бўйича қўмита (Human Rights Committee, HRC) | 1976 йил | 1966 йилги Фуқаровий ва сиёсий ҳуқуқлар бўйича халқаро Пакти бажарилишини назорат қилади. (Котибият – Женевада; Таркиб: 18 эксперт). |
|  | Қийноқларга қарши қўмита (committee against torture, CAT) | 1987 йил | 1984 йилги Қийноқ ҳамда муомала ва жазолашнинг қаттиқ, шафқатсиз, инсонийликка зид ёки қадр-қимматни камситувчи турларига қарши конвенцияни бажарилишини назорат қилади. Котибият Женевада Таркиб: 10 эксперт.  Қийноқларга қарши қўмита қошида 2007 йил **«Қийноқнинг олдини олиш қўмитаси»** ташкил этилган. 10 та мустақил экспертдан ташкил топган,. давлатлар томонидан қийноқларга қарши конвенция ижроси мониторингини амалга оширади. Қўмитага ҳозирда 10 давлат аъзо. |
|  | Иқтисодий, ижтимоий ва маданий ҳуқуқлар бўйича қўмита (Committee on Economic, Social and Cultural Rights, CESCR) | 1985 йил | 1966 йилги Иқтисодий, ижтимоий ва маданий ҳуқуқлар бўйича халқаро Пактнинг бажарилишини назорат қилади. Котибият — Женевада Таркиб: 18 эксперт. |
|  | Бола ҳуқуқлари бўйича қўмита (Committee on the Rights of the Child, CRC) | 1991 йил | 1989 йилги Бола ҳуқуқлари тўғрисидаги Конвенциянинг бажарилишини назорат қилади. (Котибият — Женевада. Таркиб: 18 эксперт). |
|  | Аёлларни камситишнинг барча шаклларига барҳам бериш бўйича Қўмита (The Committee on the Elimination of Discrimination against Women, CEDAW) | 1981 йила. | 1979 йилги Хотин-қизларни камситишнинг барча шаклларига барҳам бериш тўғрисида конвенцияни назорат қилади. (Котибият — Нью-Йоркда. Таркиб: 23 эксперт). |
|  | Ирқий камситишларга барҳам бериш қўмита (Committee on the Elimination of Racial Discrimination, CERD) | 1969 йил | 1966 йилги Ирқий камситишнинг барча шаклларига барҳам бериш тўғрисидаги халқаро конвенциянинг бажарилишини назорат қилади. Котибият — Женевада. Таркиб: 18 эксперт. |
|  | Барча мехнаткаш-мигрантлар ва уларнинг оила аъзолари ҳуқуқларни ҳимоя қилиш бўйича қўмита (The Committee on the Protection of the Rights of All Migrant Workers and Members of their Families, CMW). | 2003 йил | 1990 йилги меҳнаткаш-мигрантлар ва уларнинг оила аъзолари ҳуқуқларини ҳимоя қилиш бўйича конвенциянинг бажарилиши устидан назорат қилади. Котибият — Женевада. Таркиб: 14 эксперт. |
|  | Ногиронлар ҳуқуқлари бўйича қўмита(Committee on the Rights of Persons with Disabilities, CRPD) | 2008 йил | 2006 йилги Ногиронлар ҳуқуқлари бўйича конвенция бажарилиши устидан назорат қилади. Конвенциянияни 60 давлат ратификация қилса, экспертлар сони яна 6 кишига ошади. Кўпи билан 18 та бўлади. Таркиб: 12 та эксперт. |
|  | Мажбурий йўқолиш бўйича қўмита.  (Committee on Enforced Disappearances, CED) | 2010 йил | 2006 йилги «Барча шахсларни зўрлик билан йўқ қилишдан ҳимоя қилиш» конвенцияси ижроси мониторингини амалга оширади Таркиб: мустақил экспертлардан иборат.. |

Юқорида санаб ўтилган шартномавий органларнинг барчасида **шикоятлар беришга оид** механизмлар кучга кирмаган. Айни дамда инсон ҳуқуқлари бўйича қуйидаги 8 та шарномавий органлар муайян вазиятларда шахсий(индивидуал) шикоят ва мурожаатларни қабул қилиши ва кўриб чиқиши мумкин:

**1.** Инсон ҳуқуқлари бўйича қўмита,

**2.** Иқтисодий, ижтимоий ва маданий ҳуқуқлар бўйича қўмита

**3.** Аёлларни камситишнинг барча шаклларига барҳам бериш бўйича Қўмита,

**4.** Бола ҳуқуқлари бўйича қўмита

**5.** Қийноқларга қарши қўмита

**6.** Ирқий камситишларга барҳам бериш қўмита

**7.** Ногиронлар ҳуқуқлари бўйича қўмита

**8.** Мажбурий йўқолиш бўйича қўмита

Меҳнаткаш-мигрантлар бўйича қўмитанинг индивидуал шикоятлар билан ишлаш механизми ҳали кучга кирмаган. Меҳнаткаш-мигрантлар ҳуқуқлари бўйича қўмитага «Барча меҳнаткаш-мигрантлар ва уларнинг оила аъзоларининг ҳуқуқларини ҳимоя қилиш тўғрисида» БМТ конвенцияси қоидалари иштирокчи давлатлар томонидан бузилганлиги тўғрисида конвенциянинг 77-моддасида белгиланган тартибда ариза берилса, шахсий(индивидуал) хабарларни қабул қилиш ва кўриб чиқиш ваколати берилган. Бироқ индивидуал шикоятлар бўйича механизм 10 та иштирокчи давлатдан 77-модда 1-қисмида белгиланган тартибда ариза берилса, кейин индивидуал шикоятларни кўриб чиқиш бўйича механизм кучга кириши белгилаб қўйилган[[9]](#footnote-9). 77-модда 1-қисмининг мазмуни “иштирокчи давлатлар қўмитанинг ўз юрисдикциясига тегишли бўлган шахслардан хабарларни қабул қилиш ва кўриб чиқиш ваколатини тан олиши тўғрисида қўмитага ариза бериши”

**Инсон ҳуқуқлари бўйича қўмита**18 та мустақил экспертлар (иштирокчи давлатлар уларни ўз фуқаролари орасидан сайлайдилар)дан иборат бўлган орган бўлиб, иштирокчи давлатлар томонидан Фуқаровий ва сиёсий ҳуқуқлар тўғрисидаги халқаро пактга амал қилиниши мониторингини амалга оширади. Одатда, Қўмита йил давомида ҳар бири уч ҳафтага чўзиладиган сессиялар ташкил этади ва бу сессиялар баҳор ойларида Нью-Йоркда, ёз ва куз ойларида эса ‑ Женевада ўтказилади.

1966 йил 16 декабрь санасида АҚШнинг Нью-Йорк штатида Фуқаровий ва сиёсий ҳуқуқлар тўғрисидаги Халқаро пактга доир биринчи факультатив баённома имзоланди. Мазкур факультатив баённомани имзолаган давлат устидан индивидлар (фуқаролар, фуқаролиги бўлмаган шахслар, чет эл фуқаролари) БМТнинг Инсон ҳуқуқлари бўйича қўмитага шикоят билан мурожаат қилиши мумкин бўлади.

Инсон ҳуқуқлари бўйича қўмита Фуқаровий ва сиёсий ҳуқуқлар тўғрисидаги халқаро пактда ифодаланган ҳуқуқлари бузилган шахсларнинг хабарларини қабул қилиш ва кўриб чиқиш ваколатига эга[[10]](#footnote-10). Бироқ, Қўмита Пакт иштирокчиси саналган, лекин Фуқаровий ва сиёсий ҳуқуқлар тўғрисидаги халқаро пактга доир факультатив баённома ратификация қилмаган давлатлар устидан берилган индивидуал хабарларни қабул қилмайди (баённома. 1-модда)[[11]](#footnote-11).

Факультатив Баённома қоидаларига кўра, Қўмита мурожаатни кўриб чиқиши учун қуйидаги талаблар бажарилган бўлиши керак:

* мурожаатда Пактда кўрсатилган ҳуқуқлар бузилган бўлиши керак;
* мурожаат Пактга ва унга қўшимча Протоколга аъзо-давлат юрисдикциясидаги шахс ёки шахслар томонидан берилган бўлиши керак;
* агар шикоят йўлловчи шахс бевосита инсон ҳуқуқлари бузилишидан жабрланган бўлмаса, унда жабрланувчи номидан берилаётган хабарнинг аниқлигини тасдиқловчи исбот келтириши керак;
* хабар аноним бўлмаслиги керак;
* агар хабар бошқа халқаро жараёнда кўрилаётган бўлса, унда Қўмита томонидан кўрилмайди;
* Қўмитага хабар йўлланишидан олдин жабрланган шахс ўз давлатининг барча ички воситаларидан (миллий судловнинг барча тегишли инстанциялари ёки бошқа маъмурий идораларнинг барча босқичларида фойдаланган бўлиши керак (Баённома 2-модда, Пакт 41-модда с-банди);
* Бундан ташқари, мурожаат мақбуллигини текшириб кўриш мақсадида Қўмита жабрланган шахсдан ёки тегишли давлатдан қўшимча маълумотни сўраб олиши мумкин.

Фуқаровий ва сиёсий ҳуқуқлар тўғрисидаги халқаро пактга доир Факультатив баённомада белгиланганидек, Қўмита мазкур Баённомага мувофиқ тақдим этилган ҳар қандай хабарни, агар у имзосиз бўлса ёки Қўмита фикрига кўра шу каби хабарларни тақдим этиш ҳуқуқини суиистеъмол қилиш деб саналса ёки Пакт қоидаларига қарама-қарши деб топилса, номақбул деб ҳисоблаши мумкин (3-модда).

Қўмита Фуқаровий ва сиёсий ҳуқуқлар тўғрисидаги Халқаро пактга доир Факультатив баённоманинг 3-модда қоидаларига риоя этилган ҳолларда ўзига тақдим этилган ҳар қандай мурожаатни баённомада иштирок этувчи тегишли давлатга юборади.. Бундай хабарни олган давлат олти ой мобайнида қўмитага бу масалани аниқлаштирувчи бирор-бир чоралар кўрилган бўлса, шу тўғрида ёзма тушунтириш ёки баёнот тақдим қилади (4-модда).

5-модда - Қўмита алоҳида шахс томонидан ва манфаатдор иштирокчи-давлат томонидан тақдим этилган барча ёзма ҳужжатларни эътиборга олган ҳолда, баённомага биноан олинган хабарларни кўриб чиқади.

**Қўмита қуйидагилар хусусида тасдиқ олингунга қадар хабарларни кўриб чиқмайди:**

1. айни шу масала бошқа халқаро муҳокама ёки тартибга солиш тартиб-қоидаларига биноан кўриб чиқилмаётгани ҳaқидa;

b) ушбу шахс ҳуқуқий ҳимоянинг барча имкониятли воситаларидан фойдаланиб бўлгани хусусида. Баённомада қайд этилган хабарларни кўриб чиқишда қўмита ёпиқ мажлис ўтказади. Қўмита ўз фикр-мулоҳазаларини тегишли иштирокчи-давлатга ва шахсга маълум қилади.

Юқорида таъкидлаганимиздек, ҳар қандай давлат Фуқаровий ва сиёсий ҳуқуқлар тўғрисидаги халқаро пактга доир факультатив протоколни имзоласа, индивидлар (фуқаролар, фуқаролиги бўлмаган шахслар, чет эл фуқаролари) шу давлат устидан Инсон ҳуқуқлари бўйича БМТ қўмитасига шикоят билан мурожаат қилиши мумкин бўлади.

|  |  |  |
| --- | --- | --- |
| **Умумэътироф этилган инсон ҳуқуқларининг ислом тизими манбалари** | | |
|  | **Инсон ҳуқуқлари Умумислом Декларацияси** | 1981 й. |
|  | **Исломда инсон ҳуқуқлари Қоҳира декларацияси** | 1990 й. |
|  | **Инсон ҳуқуқлари Араб хартияси**  Декларациянинг киришида инсон ҳуқуқларининг диний келиб чиқишига биноан “ҳеч қайси раҳбар ёки ҳукумат, ҳеч қайси ассамблея ёки ҳокимият ҳар қандай шаклда Оллоҳ томонидан берилган инсон ҳуқуқларини чеклаши, бекор қилиши ёки бузиши мумкин эмас, шунингдек ҳеч ким улардан воз кеча олмайди” дея таъкидланади. Инсон ҳуқуқларига исломий ёндашувнинг муҳим элементи шундаки, улар “бутун ислом тартибининг таркибий қисми ҳисобланади”. | **1994 й.** |

**Бевосита камситишни тақиқловчи ҳужжатларга қуйидагилар киради:**

1. Инсон ҳуқуқлари умумжаҳон декларацияси;
2. Ирқий камситишнинг барча шаклларини тугатиш тўғрисидаги халқаро конвенция;
3. Миллий ёки этник, диний ва тилга оид озчиликларга кирувчи шахслар ҳуқуқлари тўғрисидаги декларация;
4. Таълим соҳасидаги камситишга қарши кураш тўғрисидаги конвенция;
5. Меҳнат ва бандлик соҳасидаги камситишлар тўғрисидаги декларация;
6. Хотин-­қизларни камситишнинг барча шаклларига барҳам бериш тўғрисидаги конвенция;
7. Бола ҳуқуқлари тўғрисидаги конвенция;
8. Ирқий камситишларнинг барча шаклларига барҳам бериш тўғрисидаги Конвенция;
9. Фуқаровий ва сиёсий ҳуқуқлар тўғрисидаги халқаро пакт(1966 йилги);
10. Иқтисодий, ижтимоий ва маданий ҳуқуқлар тўғрисидаги халқаро пакт. Нью-Йорк. 1966 йил 16 декабрь.

**Қийноқ ҳамда муомала ва жазолашнинг қаттиқ, шафқатсиз, ноинсонийликка зид ёки қадр-қимматни камситувчи турларига қарши Конвенция** *(10 декабрь 1984 йилда қабул қилинган ва 26 июнь 1987 йилда кучга кирган)***.** Конвенциянинг қатнашчи ­давлатлари ўз юрисдикцияларидаги ҳар қандай ҳудудда қийнаш актларининг олдини олиш учун самарали қонунчилик, маъмурий, суд ва бошқа чораларни қўллаш мажбуриятини оладилар.

**Конвенциянинг муҳим ўзига хос жиҳатлари қуйидагилардан иборат:**

**биринчидан,** у иштирокчи ­давлатлар ўз миллий қонунчилигида қийноқларни тўлиқ тақиқлашини назарда тутади;

**иккинчидан,** унда юқори турувчи раҳбар буйруғи ва ҳеч қандай истисно ҳолатлар қийноқлар ва бошқа шафқатсиз, инсонийликка зид ёки қадр ­қимматни камситувчи муомала турлари ва жазоларни оқлаш учун хизмат қилмаслиги мустаҳкамланган;

**учинчидан,** у ҳар қандай қийноқни қўллаган шахс ҳар қандай иштирокчи давлат ҳудудида суд таъқибига олиниши мумкинлигини ўрнатади. Ҳар қандай қийноқ актини содир қилганликда гумон қилинаётган шахс суд жавобгарлигига тортилиши ёки суд жавобгарлигига тортиш мақсадида ҳудудида жиноят  
содир қилган қатнашчи­ давлатга ушлаб берилиши мумкин;

**тўртинчидан,** у агар қайсидир иштирокчи ­давлат ҳудудида тизимли қийноқлар қўлланилиши ҳақида ишончли маълумотлар мавжуд бўлганда халқаро суриштирувни амалга оширишни кўзда тутади. Иштирокчи ­давлатнинг розилиги билан бундай суриштирув унинг ҳудудини кўздан кечиришни ҳам кўзда тутиши мумкин. **Мазкур Конвенциянинг амалга оширилишини қийноқларга қарши Қўмита кузатади.**

**Ирқий камситишнинг барча турларини йўқ қилиш тўғрисидаги Халқаро конвенция** *(21 декабрь 1965 йилда қабул қилинган ва 4 январь 1969 йилда кучга кирган).*У ҳар бир шахсга тенглик ва камситмаслик принципини тўлиқ амалга оширишни кафолатлайди. Конвенция ирқий камситишларни барча шаклларида ва кўринишларини йўқ қилиш, олдини олиш ва ирқийлик назариялари ва амалиётини тугатиш, ҳамда барча ирқий сегрегация ва ирқий камситишлардан ҳоли бўлган халқаро жамият яратишга йўналтирилган.

**2-§. Инсон ҳуқуқлари ҳимояси бўйича минтақавий механизмлар**

**Минтақавий механизмлар:**

1. **Инсон ҳуқуқлари бўйича Европа суди.** Бу давлатлар ёки давлат билан хусусий шахслар ўртасидаги низоларни кўриб чиқиш учун халқаро шартномалар асосида ташкил этиладиган халқаро суд органидир. Юрисдикция(суд қилиш ҳуқуқи) “Инсонларнинг асосий ҳуқуқ ва эркинликларини ҳимоя қилиш тўғрисида”ги Европа конвенциясини ратификация қилувчи Европа Кенгашига аъзо бўлган барча давлатларга тадбиқ этилади. Ҳозирда 47 та давлат аъзо. Европа суди–бузилган ҳуқуқни тиклаш тўғрисида фуқаронинг давлат устидан даъвосини кўриш ҳуқуқини олган биринчи халқаро органдир. “Инсон ҳуқуқлари ва асосий эркинликларини ҳимоя қилиш тўғрисида” Европа конвенциясининг қабул қилиниш нафақат инсон ҳуқуқлари доирасидаги асосий ҳуқуқларни эълон қилади, балки уларни ҳимоя қилишнинг ўзига хос механизмини ҳам яратди. Дастлаб, ушбу механизм учта органдан иборат эди: Инсон ҳуқуқлари бўйича Европа комиссияси, Инсон ҳуқуқлари бўйича Европа суди ва Европа кенгашининг Вазирлар қўмитаси.

“Инсон ҳуқуқлари ва асосий эркинликларини ҳимоя қилиш тўғрисида”ги Европа конвенциясига *(Вступление в силу: 3 сентября 1953 года, Дата подписания: 4 ноября 1950 года)* кўра Европа суди–бузилган ҳуқуқни тиклаш тўғрисида фуқаронинг давлат устидан даъвосини кўришда агар жавобгар мазкур конвенцияни ратификация қилган бўлса, ишни кўради. Даъвогарнинг мазкур конвенцияни ратификация қилганлиги аҳамиятга эга эмас.

1. **Инсон ҳуқуқлари бўйича Америка давлатлараро суди.** Бу юрисдикция(суд қилиш ҳуқуқи) “Инсон ҳуқуқлари тўғрисида”ги Америка конвенциясини ратификация қилувчи Америка давлатлари ташкилотига аъзо давлатларга тадбиқ этиладиган халқаро суд органидир.

**Инсон ҳуқуқлари соҳасидаги минтақавий халқаро ҳужжатлар:**

1. Инсон ҳуқуқ ва мажбуриятлари Америка декларацияси. 1948 йил;

2. Инсон ҳуқуқлари тўғрисидаги Америка конвенцияси. 1969 йилда Америка қитъаси давлатлари томонидан тасдиқланган;

3. Инсон ҳуқуқлари ва асосий эркинликларини ҳимоя қилиш тўғрисида Европа конвенцияси (1950 й.);

4. Қийноқлар ва инсонийликка зид ёки қадр­-қимматни камситувчи муомала ёки жазонинг олдини олиш бўйича Европа конвенцияси (1987 й.);

5. Европа ижтимоий хартияси (1961 й.) 1996 йил қайта кўриб чиқилган;

6. Миллий озчиликларни ҳимоя қилиш бўйича идоравий конвенция (1995 й.);

7. Асосий ҳуқуқлар тўғрисидаги Европа Иттифоқи Хартияси (2000 й.)

8. Ҳуқуқлар ва асосий эркинликлар тўғрисида МДҲ Конвенцияси (1995 й.)

9. Инсоннинг асосий ҳуқуқ ва эркинликлари тўғрисида МДҲ Конвенцияси (1995 й.)

10. Инсон ва халқлар ҳуқуқлари Африка хартияси. Африка давлатлари — Африка бирлиги ташкилоти аъзолари 1981 йилда қабул қилган;

11. Инсон ҳуқуқлари Араб хартияси. 1994 йилда Араб давлатлари Лигаси доирасида қабул қилинган.

**3-§. ИНСОН ҲУҚУҚЛАРИ ҲИМОЯСИ БЎЙИЧА**

**МИЛЛИЙ МЕХАНИЗМЛАР**

**Инсон ҳуқуқларининг миллий механизмларига келсак**, бу давлатимизда қабул қилинган энг аввало: Конституциямиз ва Қонунларимиз ҳисобланади.

Миллий механизмни биз шартли равишда **икки гурухга** ажратамиз. Яъни, инсон ҳуқуқларини ҳимоя қилувчи давлатнинг **анъанавий шаклдаги** тизими ва **ноанъанавий шаклдаги** тизими.

**Анъанавий шаклдаги тизимига** қуйидаги тузилмалар киради: **суд, прокуратура ва бошқа ҳуқуқни муҳофаза қилиш органлари**. Бу органларни анъанавий органлар деб айтишимизга сабаб, давлатчилик вужудга келиши билан бу органлар ҳам шаклланиб келган ва ҳар бир давлатнинг муҳим белгиларидан бирига айланди.

**Ноанъанавий шакладаги тизимга** қуйидагиларни киритиш мумкин:

**а)** миллий институтлар;

**б)** нодавлат нотижорат ташкилотлари;

**д)** оммавий ахборот воситалари.

Инсон ҳуқуқлари бўйича миллий институтларни ноанъанавий шакл дейишимизга сабаб, бу институтлар давлатчилик вужудга келиши билан пайдо бўлмаган ва давлатчиликнинг кейинги даврларига, айниқса, ХХ асрларга келиб кенг миқёсда шаклланиб, ўз ўрнига ва аҳамиятига эга бўлаётган институтлардандир. Биринчи шаклдаги органлар жаҳоннинг барча давлатларининг муҳим белгиси сифатида эътироф этилса, бу институтлар давлатнинг муҳим белгиси сифатида эътироф этилмайди. Инсон ҳуқуқлари бўйича миллий институтлар, ХХ асрнинг охирига келиб, инсон ҳуқуқларини ҳимоя қилишда давлат органлари орасида муҳим ўринни эгалламоқда. Бу институтлар таркибига *Ўзбекистон Республикаси Олий Мажлиснинг инсон ҳуқуқлари бўйича вакили (омбудсман-1995 й.), Инсон ҳуқуқлари бўйича Ўзбекистон Республикаси Миллий маркази 1996 й.*, *«Ижтимоий фикр» жамоатчилик фикрини ўрганиш Маркази 1997 й., Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил(бизнес омбудсман),* *Ўзбекистон Республикаси Олий Мажлисининг Инсон ҳуқуқлари бўйича вакили (омбудсман) ўринбосари — Бола ҳуқуқлари бўйича вакили* киради. Ноҳукумат ташкилотлари инсон ҳуқуқларини ҳимоя қилишда катта аҳамиятга эга. Уларнинг ўрни ва роли, айниқса, фуқаролик жамиятини қуришда катта аҳамиятга эгадир. Чунки, бу ташкилотлар ўз фаолиятини амалга оширишда ҳеч қандай кўрсатмаларга қарамай, мустақил амалга оширадилар. Бугунги кунда Ўзбекистонда амалга оширилаётган кенг кўламли демократик ислоҳотлар натижасида жамоат бирлашмаларининг ўрни ва аҳамияти тобора ошиб бормоқда. Улар сонининг ўсиб бораётгани бунинг исботидир. Масалан, мамлакатимизда кундан-кунга жамоат бирлашмалари сони ортиб бормоқда. Бундан ташқари, фаолият юритиб келаётган бошқа жамоат бирлашмалари қуйидагича: жамиятлар, ассоциациялар, касаба уюшмалари, сиёсий партиялар, ҳаракатлар, жамғармалар, федерациялар, марказлар, уюшмалар ва бошқалар. Оммавий ахборот воситалари бугунги кунда нафақат давлат ва жамият ҳаётига ҳар томонлама кириб борганлиги, балки инсон ҳуқуқлари ва эркинликларини, шу жумладан, шахсий ҳуқуқ ва эркинликлар ҳамда сиёсий ҳуқуқларни ҳимоя қилишда муҳим аҳамият касб этганлиги учун ҳам норасмий равишда “тўртинчи ҳокимият” номини олган. Уларга бугунги кундаги барча босма ва электрон оммавий ахборот воситалари киради.

Юқоридан келиб чиқиб, мамлакатимиз миллий ҳуқуқ тизимида инсон ҳуқуқларининг ўрни муҳимлигини кўришимиз мумкин. Бунга яққол мисол қилиб, Ўзбекистон Республикаси Конституциясининг 18 моддасини келтиришимиз мумкин: “Ўзбекистон Республикасида барча фуқаролар бир хил ҳуқуқ ва эркинликларга эга бўлиб, жинси, ирқи, миллати, тили, дини, ижтимоий келиб чиқиши, эътиқоди, шахси ва ижтимоий мавқеидан қатъи назар, қонун олдида тенгдирлар” ёки 19 моддасини ҳам келтиришимиз мумкин “Ўзбекистон Республикаси фуқароси ва давлат бир-бирига нисбатан бўлган ҳуқуқлари ва бурчлари билан ўзаро боғлиқдирлар. Фуқароларнинг Конституция ва қонунларда мустаҳкамлаб қўйилган ҳуқуқ ва эркинликлари дахлсиздир, улардан суд қарорисиз маҳрум этишга ёки уларни чеклаб қўйишга ҳеч ким ҳақли эмас”. Буларнинг хаммаси инсон ҳуқуқларинг нақадар Ўзбекистон учун муҳим ўрин касб этгани ва этаётганини кўрсатиши мумкин.

**Ўзбекистон Республикасининг инсон ҳуқуқлари бўйича  
 миллий институтлари:**

* Ўзбекистон Республикаси суд тизими
* Ўзбекистон Республикаси прокуратура органлари
* Ўзбекистон Республикаси Ички ишлар органлари
* Ўзбекистон Республикаси Адлия органлари
* 1995 й – Ўзбекистон Республикаси Олий Мажлисининг Инсон ҳуқуқлари бўйича вакили - Омбудсман
* 2017 й – Ўзбекистон Республикаси Президенти ҳузуридаги Тадбиркорлик субъектларининг ҳуқуқлари ва қонуний манфаатларини ҳимоя қилиш бўйича вакил – (бизнес Омбудсман)
* 1996 й – Инсон ҳуқуқлари бўйича Ўзбекистон Республикаси миллий Маркази.
* «Ижтимоий фикр» жамоатчилик фикрини ўрганиш Маркази 1997 й.,
* Ўзбекистон Республикаси Олий Мажлисининг Инсон ҳуқуқлари бўйича вакили (омбудсман) ўринбосари — Бола ҳуқуқлари бўйича вакили

**Адлия вазирлиги: “Ўзбекистон Республикаси Адлия вазирлиги фаолиятини янада такомиллаштиришга доир ташкилий чора-тадбирлар тўғрисида” Ўзбекистон Республикаси Президентининг Қарори (ПҚ-3666-сон 13.04.2018):**

**Қуйидагилар Вазирликнинг асосий вазифалари ҳисобланади:**

* инсон ҳуқуқлари соҳасидаги қонун ҳужжатларини доимий равишда таҳлил қилади ва уни такомиллаштириш юзасидан таклифлар киритади;
* давлат органлари ва ташкилотлари томонидан инсон ҳуқуқлари соҳасидаги қонун ҳужжатларига риоя этилиши устидан назоратни амалга оширади;
* Ўзбекистон Республикаси Олий Мажлисининг Инсон ҳуқуқлари бўйича вакили ва Инсон ҳуқуқлари бўйича Ўзбекистон Республикаси миллий маркази билан ўзаро ҳамкорлик қилади;
* давлат органлари ва ташкилотларида инсон ҳуқуқлари соҳасидаги қонун ҳужжатларига риоя этилиши ҳолати тўғрисидаги ахборот ва материалларни таҳлил қилади ва умумлаштиради, уларни яхшилаш юзасидан таклифлар тайёрлайди;
* фуқаролар ўз ҳуқуқлари ва эркинликлари давлат органлари ва ташкилотлари томонидан бузилиши тўғрисидаги мурожаатларини холисона ва ҳар томонлама кўриб чиқилишини таъминлайди, уларга нисбатан қонун ҳужжатларига мувофиқ чоралар кўради;
* инсон ҳуқуқлари ва эркинликлари бузилиши мумкин бўлган ҳолатлар тўғрисида ахборот йиғиш ва халқаро шартномаларда акс эттирилган инсон ҳуқуқлари ва эркинликлари универсал стандарт принципларини ҳисобга олган ҳолда уни баҳолашни амалга оширади;
* инсон ҳуқуқлари ва эркинликларини ҳимоя қилиш соҳасида нодавлат нотижорат ташкилотлар томонидан ўтказилаётган мониторинг натижаларини ўрганади;
* фуқароларнинг бузилган ҳуқуқларини тиклаш бўйича чоралар кўради;

**Халқаро ва хорижий ташкилотларда Ўзбекистон Республикаси манфаатларининг ҳуқуқий ҳимоясини таъминлаш, халқаро ҳамжамият, хорижий инвесторларни миллий ҳуқуқ тизими ва ўтказилаётган ҳуқуқий ислоҳотлар ҳақида ўз вақтида хабардор қилиш соҳасида:**

* халқаро ва хорижий ташкилотларда Ўзбекистон Республикаси манфаатларининг ҳуқуқий ҳимоясини таъминлайди;
* халқаро арбитраж ва суд муҳокамалари масалалари бўйича халқаро ва хорижий ташкилотларда Ўзбекистон Республикаси манфаатларининг ҳуқуқий ҳимоясини таъминлайди, шунингдек ушбу соҳаларда Ташқи ишлар вазирлиги ҳамда бошқа давлат органлари ва ташкилотлари билан идоралараро ҳамкорликни амалга оширади;
* халқаро шартномаларга мувофиқ халқаро ва хорижий ташкилотларда Ўзбекистон Республикаси манфаатларини ифодалайди;
* хорижий давлатлар судларида ва халқаро арбитражларда томонлардан бири Ўзбекистон Республикаси бўлган низолар кўриб чиқилаётганда Ўзбекистон Республикаси манфаатларини ҳимоя қилади;
* Ўзбекистон Республикаси иштирокидаги суд ва арбитраж муҳокамалари билан боғлиқ тегишли материалларни йиғишни ҳамда тизимли таҳлилини ташкиллаштиришни амалга оширади;
* халқаро арбитраж муҳокамалари вужудга келишини олдини олиш бўйича таклифларни ишлаб чиқади, хорижий давлатлар судлари ва халқаро арбитражларда Ўзбекистон Республикаси манфаатларининг самарали ҳимоясини таъминлашга қаратилган қонун ҳужжатларини такомиллаштириш бўйича чоралар кўради;
* хорижий давлатлар судлари ва халқаро арбитражларда Ўзбекистон Республикаси манфаатларини ифодалаш мақсадида хорижий ва миллий адвокатлик (юридик) фирмалари, маслаҳатчи ва экспертларни жалб қилади ҳамда фаолиятини мувофиқлаштиради;
* аниқ бир арбитраж муҳокамаси доирасида ташкил этиладиган ишчи гуруҳларнинг ишчи органи функцияларини амалга оширади;
* хорижий давлатлар судлари ва халқаро арбитражлар муҳокамалари масалалари бўйича маълумотлар базасини шакллантиради ва юритади;
* Ўзбекистон Республикаси Президенти ва экс-Президентининг ҳуқуқлари ва қонуний манфаатларини ҳуқуқий, шу жумладан судда ҳимоя қилишни амалга оширади;
* мамлакатда амалга оширилаётган ҳуқуқий ислоҳотлар, энг аввало инсон ҳуқуқлари ва эркинликларини ҳимоя қилиш масалалари бўйича, шу жумладан ишончсиз маълумотларни инкор қилиш мақсадида холис ахборотни халқаро ҳамжамиятга ва жамоатчиликка етказишни таъминлайди;
* ваколатли органлар иштирокида Ўзбекистон Республикаси фуқароларининг ҳуқуқлари ва эркинликлари бузилиши, шу жумладан халқаро ташкилотлардан келиб тушган қийноққа солиш ва бошқа шафқатсиз инсон қадр-қимматини камситувчи муомала турларини қўллашга доир мурожаатларни кўриб чиқади;
* Ўзбекистон Республикасининг тегишли даврий маърузаларини кўриб чиқиш натижаси бўйича БМТ конвенцион органларининг якуний эътирозлари ва тавсияларининг ижроси бўйича миллий ҳаракат режаларининг амалга оширилишини мониторинг қилади;
* Ўзбекистон Республикасининг тегишли даврий маърузаларини кўриб чиқиш натижаси бўйича БМТ конвенцион органларининг якуний эътирозлари ва тавсияларини кўриб чиқади;
* Ўзбекистон Республикасининг тегишли даврий маърузаларини кўриб чиқиш натижалари бўйича БМТ конвенцион органларининг якуний эътирозлари ва тавсияларининг ижроси юзасидан миллий ҳаракат режалари ишлаб чиқилишида иштирок этади;
* тегишли даврий маърузаларни кўриб чиқиш натижалари бўйича БМТ конвенцион органларининг якуний эътирозлари ва тавсияларини бажариш юзасидан миллий ҳаракат режаларининг ижроси асосида ҳуқуқни муҳофаза қилувчи ва бошқа давлат органлари, фуқаролик жамияти институтлари учун инсон ҳуқуқлари ва эркинликларига риоя этилиши масалалари бўйича услубий тавсияномалар ишлаб чиқади;

**Инсон ҳуқуқлари ҳимояси соҳасида Ўзбекистон Республикаси сиёсатининг асосий принциплари:**

* Демократия ва инсон ҳуқуқларининг умумэътироф этилган принципларига ҳамда ўзининг халқаро мажбуриятларига содиқлиги;
* Инсон ҳуқуқлари ҳимоясида миллий манфаатларнинг устунлиги;
* Миллий манфаатлардан келиб чиқиб, инсон ҳуқуқлари соҳасида халқаро ҳамкорликни ривожлантириш;
* Демократик ислоҳотларни эволюцион ва босқичма – босқич амалга ошириш.

**4-§. ИНСОН ҲУҚУҚЛАРИНИ ТАЪМИНЛАШДА ХАЛҚАРО ҲУҚУҚИЙ ҲАМКОРЛИК.**

**Ўзбекистон Республикасининг инсон ҳуқуқлари бўйича халқаро ҳамкорлиги:** Ўзбекистон Республикаси Конститутсиясининг 17-моддасида “Ўзбекистон Республикаси халқаро муносабатларнинг тўла ҳуқуқли субъектидир”, деб кўрсатиб қўйилиши, шунингдек, ушбу модданинг иккинчи қисмида “Республика давлатнинг, халқнинг олий манфаатлари, фаровонлиги ва хавфсизлигини таъминлаш мақсадида иттифоқлар тузиши, ҳамдўстликларга ва бошқа давлатлараро тузилмаларга кириши ва улардан ажралиб чиқиши мумкин”, деган қоида мустаҳкамлаб қўйилган. Бу Ўзбекистоннинг дунёдаги энг нуфузли халқаро ташкилотларга тўла ҳуқуқли аъзо бўлиб кириши ҳамда унинг халқаро ҳамжамият томонидан ҳар томонлама тан олиниши ва халқаро сиёсий, иқтисодий ва маданий алоқаларга жадал кириб бориши учун ҳуқуқий замин яратди.

**Ўзбекистон ўзининг ташқи сиёсатини амалга оширишда қуйидаги устуворликлардан келиб чиқади:**

**Биринчидан,** ўзининг миллий-давлат манфаатлари устун бўлгани ҳолда ўзаро манфаатларни тўлиқ ҳисобга олиш;

**Иккинчидан,** Ўзбекистон инсонлар ва давлатлар орасидаги ўзаро муносабатларда умуминсоний қадриятлар устуворлигини тан олган ҳолда халқаро алоқаларда тинчлик ва хавфсизликни мустаҳкамлаш, низоларни тинч йўл билан бартараф этишни ёқлаб чиқмоқда;

**Учинчидан,** Ўзбекистон Республикасининг ташқи сиёсати ўзаро тинчлик, ўзаро фойда, ички ишларга аралашмаслик тамойилларига, мустақилликни ва суверенитетни чегараловчи ҳамда давлатлараро муносабатларни мафкуралаштиришга қаратилган ҳаракатларга йўл қўйилмайдиган тамойилларга асосан қурилади;

**Тўртинчидан,** Ўзбекистон ташқи сиёсатда очиқлик тамойилини турли хил мафкуравий қарашлардан холи равишда амалга ошириб, барча тинчликсевар давлатлар билан кенг ташқи алоқаларни ўрнатмоқда;

**Бешинчидан,** Ўзбекистон халқаро нормаларнинг миллий қонунчиликдан устунлигини тан олади, халқаро-ҳуқуқий стандартларни ҳурмат қилади[[12]](#footnote-12).

Ўзбекистон Конституциясининг 17-моддаси 2-қисмида “Республика давлатнинг, халқнинг олий манфаатлари, фаровонлиги ва хавфсизлигини таъминлаш мақсадида иттифоқлар тузиши, ҳамдўстликларга ва бошқа давлатлараро тузилмаларга кириши ва улардан ажралиб чиқиши мумкин”, деб кўрсатилган.

Ўзбекистон Республикаси Президентининг “Инсон ҳуқуқлари бўйича Ўзбекистон Республикасининг миллий стратегиясини тасдиқлаш тўғрисида”ги фармони(ПФ-6012-сон. 22.06.2020 й.) ва мазкур Фармонга   
1-илова билан тасдиқланган Инсон ҳуқуқлари бўйича Ўзбекистон Республикасининг миллий стратегиясиҳам бу соҳага жуда катта бир сиёсий ва ҳуқуқий куч берди. “Ҳозирги вақтда Ўзбекистон Республикаси инсон ҳуқуқлари бўйича 80 дан ортиқ халқаро ҳужжатларга, жумладан Бирлашган Миллатлар Ташкилотининг 7 та асосий шартномаcи ва 4 та факультатив протоколига қўшилган бўлиб, уларнинг амалга оширилиши юзасидан БМТнинг Инсон ҳуқуқлари бўйича кенгаши ва шартномавий қўмиталарига мунтазам равишда миллий маърузаларни тақдим этиб келмоқда.

2020 йилга қадар Ўзбекистон Республикаси инсон ҳуқуқлари бўйича 80 дан ортиқ халқаро ҳужжатларга, жумладан БМТнинг 6 та асосий шартномаcи ва 4 та факультатив протоколига қўшилган эди[[13]](#footnote-13), 2021 йилда эса Ногиронлар ҳуқуқлари тўғрисидаги конвенцияни ратификация қилди. Шу билан, мамлакатимиз томонидан имзоланган мазкур соҳадаги асосий шартномалари сони 7 та бўлди.

|  |  |
| --- | --- |
| **№** | **Ўзбекистон республикаси томонидан ратификация қилинган** **Инсон ҳуқуқлари бўйича БМТнинг асосий 7 та шартномалари** |
|  | Фуқаровий ва сиёсий ҳуқуқлар тўғрисидаги халқаро пакт. *1966 йил 16 декабрь, Нью-Йорк. Ўзбекистон Республикаси учун 28.12.1995 йилдан кучга кирган.* |
|  | Иқтисодий, ижтимоий ва маданий ҳуқуқлар тўғрисидаги халқаро пакт. *1966 йил 16 декабрь, Нью-Йорк. Ўзбекистон Республикаси учун 28.12.1995 йилдан кучга кирган.* |
|  | Бола ҳуқуқлари тўғрисида. БМТ конвенцияси. *Бош Ассамблеянинг 1989 йил 20 ноябрдаги 44/25 Резолюцияси билан қабул қилинган*. *Ўзбекистон Республикаси учун 29.07.1994 йилдан кучга кирган.* |
|  | Ирқий камситишнинг барча шаклларини тугатиш тўғрисида конвенция*.( Бош Ассамблея томонидан 1965 йил 21 декабрда қабул қилинган ва 1969 йил 4 январда кучга кирган. Ўзбекистон Республикаси учун 28.10.1995 йилдан кучга кирган.* |
|  | Хотин-қизларни камситишининг барча шаклларига барҳам бериш тўғрисида конвенция. *(Бош Ассамблеянинг 1979 йил 18 декабрдаги 34/180 Резолюцияси билан қабул қилинган)* *Ўзбекистон Республикаси учун 18.08.1995 йилдан кучга кирган.* |
|  | Қийноқларга ҳамда муомала ва жазолашнинг бошқа шафқатсиз, ғайриинсоний ёки қадр-қимматни камситадиган турларига қарши  Конвенция. *1984 йил 10 декабрь, Нью-Йорк. Ўзбекистон Республикаси учун 1995 йил 28 октябрдан кучга кирган.* |
|  | Ногиронлар ҳуқуқлари тўғрисидаги конвенция *(Нью-Йорк, 2006 йил 13 декабрь) Ўзбекистон Республикаси учун 2021 йил 8 июндан кучга кирган.* |
| **Факультатив баённомалар** | |
| Фуқаровий ва сиёсий ҳуқуқлар тўғрисидаги Халқаро пактга доир 2 та Факультатив баённома:  **1)** Ўзбекистон Республикасининг Фуқаровий ва сиёсий ҳуқуқлар тўғрисидаги халқаро пактга доир, ўлим жазосини бекор қилишга қаратилган иккинчи факультатив Протоколга (Нью-Йорк, 1989 йил 15 декабрь) қўшилиши ҳақида. *Қабул қилинган сана 10.12.2008 й. Кучга кириш санаси 22.12.2008 й.*  **2)** Мурожаатлар процедурасига оид яъни, «Фуқаровий ва сиёсий ҳуқуқлар тўғрисидаги халқаро пактга доир факультатив баённома. *Кучга кириш санаси 28.12.1995 й.* | |
|
|
| Бола ҳуқуқлари тўғрисидаги конвенцияга қўшимча 2 та Факультатив баённома**:**  **1)** Бола ҳуқуқлари тўғрисидаги конвенцияга доир, болаларнинг қуролли можароларда иштирокига тааллуқли факультатив протокол. *Кучга кириш санаси 23.01.2009 й.*  **2)** Бола ҳуқуқлари тўғрисидаги конвенцияга доир, болалар савдоси, болалар фоҳишабозлиги ва болалар порнографиясига тааллуқли факультатив протокол. *Кучга кириш санаси 23.01.2009 й.* | |
|
|
|

Бугунги кунда Ўзбекистон 7 та шартномани имзолагани билан, мурожаатлар бўйича фақат Фуқаровий ва сиёсий ҳуқуқлар тўғрисидаги халкаро пактнинг факультатив баённомасини имзолаган. Ҳар бир конвенциянинг (асосий10 та) мурожаат бўйича протоколи бор. Ҳозирча Ўзбекистон фақат Инсон ҳуқуқлари бўйича қўмитанинг юқоридаги жадвалда кўрсатилган протоколини имзолаган халос. Яъни, Фуқаровий ва сиёсий ҳуқуқлар тўғрисидаги Халқаро пактнинг факультатив баённомасини имзолаган. Бу дегани Ўзбекистон устидан фақат Инсон ҳуқуқлари бўйича қўмитага шикоят бериш мумкин. Қолган 6 та конвенция қўмитасига шикоят бера олмайди. Сабаби, уларнинг факультатив баённомалари ҳали Ўзбекистон томонидан имзоланмаган. Деярли ҳамма конвенциянинг (асосий10 танинг) мурожаатлар бўйича протоколи мавжуд. Давлат ўз хоҳишидан келиб чиқиб уни ратификация қилади.

Ўзбекистон Республикаси Президентининг 29.05.2020 йилда қабул қилинган «Бола ҳуқуқларини ҳимоя қилиш тизимини такомиллаштириш бўйича қўшимча чора-тадбирлар тўғрисида»ги ПҚ-4736-сон Қарорида боланинг ҳуқуқлари, эркинликлари ва қонуний манфаатлари тўғрисидаги қонун ҳужжатларини такомиллаштиришга кўмаклашиш, бунда боланинг энг устун манфаатларини таъминлашга қаратилган нормаларни қабул қилиш, шу жумладан, бола ҳуқуқлари ва эркинликлари масалалари бўйича халқаро ҳужжатларни ратификация қилиш тўғрисида таклифлар киритиш масаласи илгари сурилган. Бундан ташқари, давлатимиз раҳбари Ш.М.Мирзиёев БМТнинг Инсон ҳуқуқлари бўйича кенгашининг 46-сессиясидаги нутқида (22.02.2021 й.) Қийноқларга қарши конвенциянинг Факультатив протоколини ратификация қилинишини таъкидлаган эди.

Агар ҳар қандай давлат Фуқаровий ва сиёсий ҳуқуқлар тўғрисидаги халқаро пактга доир факультатив протоколни имзоласа, индивидлар (фуқаролар, фуқаролиги бўлмаган шахслар, чет эл фуқаролари) шу давлат устидан Инсон ҳуқуқлари бўйича БМТ қўмитасига шикоят билан мурожаат қилиши мумкин бўлади. БМТнинг **Инсон ҳуқуқлари қўмитаси**18 та мустақил экспертлар (иштирокчи давлатлар уларни ўз фуқаролари орасидан сайлайдилар)дан иборат бўлган орган бўлиб, иштирокчи давлатлар томонидан Фуқаровий ва сиёсий ҳуқуқлар тўғрисидаги халқаро пактга амал қилиниши мониторингини амалга оширади. Агар ҳар қандай давлат Фуқаровий ва сиёсий ҳуқуқлар тўғрисидаги халқаро пактга доир факультатив протоколни имзоласа, индивидлар (фуқаролар, фуқаролиги бўлмаган шахслар, чет эл фуқаролари) шу давлат устидан Инсон ҳуқуқлари бўйича БМТ қўмитасига шикоят билан мурожаат қилиши мумкин бўлади.

Инсон ҳуқуқлари бўйича қўмита Фуқаровий ва сиёсий ҳуқуқлар тўғрисидаги халқаро пактда ифодаланган ҳуқуқлари бузилиб жабрланаётган айрим шахсларнинг хабарларини қабул қилиш ва кўриб чиқиш ваколатига эга[[14]](#footnote-14). Бироқ, Қўмита Пакт иштирокчиси саналган, лекин Фуқаровий ва сиёсий ҳуқуқлар тўғрисидаги халқаро пактга доир факультатив баённома қатнашчиси бўлмаган давлатга алоқадор бўлган ҳеч бир хабарни қабул қилмайди(баённома. 1-модда)[[15]](#footnote-15).

**Қўмита хабарларни кўриб чиқиши учун қуйидаги талаблар бажарилган бўлиши керак:** *113 аъзо-давлат Қўмитани ушбу ваколатини тан олган.*

* хабарда Пактда кўрсатилган ҳуқуқлар бузилган бўлиши керак;
* хабар Пактга ва унга қўшимча Протоколга аъзо-давлат юрисдикциясидаги шахс ёки шахслар томонидан берилган бўлиши керак;
* агар шикоят йўлловчи шахс бевосита инсон ҳуқуқлари бузилишининг қурбони бўлмаса, унда қурбон номидан берилаётган хабарнинг аниқлигини тасдиқловчи исбот келтириши керак;
* хабар аноним бўлмаслиги керак;
* агар хабар бошқа халқаро жараёнда кўрилаётган бўлса, унда Қўмита томонидан кўрилмайди;
* Қўмитага хабар йўлланишидан олдин жабрланган шахс ўз давлатининг барча ички воситаларидан (миллий судловнинг барча тегишли инстанциялари томонидан кўриб чиқилган бўлиши керак) фойдаланган бўлиши керак(баённома 2-модда, пакт 41-модда с-банди);
* Бундан ташқари, хабар яроқлилигини текшириб кўриш мақсадида Қўмита жабрланган шахсдан ёки тегишли давлатдан қўшимча маълумотни сўраб олиши мумкин.

Фуқаровий ва сиёсий ҳуқуқлар тўғрисидаги халқаро пактга доир факультатив баённомада белгиланганидек, Инсон ҳуқуқлари бўйича қўмита мазкур Протоколга мувофиқ тақдим этилган ҳар қандай хабарни, агар у имзосиз бўлса, ёки қўмита фикрига кўра шу каби хабарларни тақдим этиш ҳуқуқини суйистеъмол қилиш деб саналса ёки Пакт қоидаларига қарама-қарши деб топилса, номақбул деб ҳисоблаши мумкин (3-модда).

Инсон ҳуқуқлари бўйича қўмита Фуқаровий ва сиёсий ҳуқуқлар тўғрисидаги халқаро пактга доир факультатив баённоманинг 3-модда қоидаларига риоя этилган ҳолларда Фуқаровий ва сиёсий ҳуқуқлар тўғрисидаги халқаро пактга доир факультатив баённомага мувофиқ қўмита ўзига тақдим этилган ҳар қандай хабарни баённомада иштирок этувчи ва тасдиқлаётганидек Пактнинг бирорта қоидасини бузувчи давлат эътиборига ўша хабарни етказади. Бундай хабарни олган давлат олти ой мобайнида қўмитага бу масалани аниқлаштирувчи бирор-бир чоралар кўрилган бўлса, қўмитага шу тўғрида ёзма тушунтириш ёки баёнот тақдим қилади (4-модда).

5-модда - қўмита алоҳида шахс томонидан ва манфаатдор иштирокчи-давлат томонидан тақдим этилган барча ёзма ҳужжатларни эътиборга олган ҳолда, баённомага биноан олинган хабарларни кўриб чиқади. **Қўмита қуйидагилар хусусида тасдиқ олингунча қуйидаги хабарларни кўриб чиқмайди:** a) айни шу масала бошқа халқаро муҳокама ёки тартибга солиш тартиб-қоидаларига биноан кўриб чиқилмаётгани ҳaқидa; b) ушбу шахс ҳуқуқий ҳимоянинг барча имкониятли воситаларидан фойдаланиб бўлгани хусусида. Баённомада қайд этилган хабарларни кўриб чиқишда қўмита ёпиқ мажлис ўтказади. Қўмита ўз фикр-мулоҳазаларини тегишли иштирокчи-давлатга ва шахсга маълум қилади.

Бундан ташқари, миллий қонунчиликни инсон ҳуқуқлари соҳасидаги халқаро-ҳуқуқий стандартлар билан уйғунлаштириш бўйича амалий чора-тадбирлар кўрилмоқда. Шу билан бирга, инсон ҳуқуқлари соҳасида узоқ муддатли стратегиянинг қабул қилиниши ушбу соҳада давлат сиёсатининг самарали амалга оширилишига, инсон ҳуқуқлари ва эркинликларига ҳурмат муносабати шаклланишига, мамлакатнинг халқаро майдондаги обрўси янада мустаҳкамланишига, шу жумладан, Ўзбекистон Республикасининг иқтисодий ва сиёсий-ҳуқуқий рейтинги ҳамда индекслардаги мавқеи яхшиланишига хизмат қилади.

Инсон ҳуқуқлари ва эркинликларини ҳимоя қилиш механизмини янада такомиллаштириш, 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегияси ижросини таъминлаш, шунингдек, Ўзбекистон Республикаси Президентининг 2020 йил 24 январдаги Олий Мажлисга Мурожаатномасида белгиланган вазифаларни самарали ва ўз вақтида амалга ошириш мақсадида: **қуйидагилар** Ўзбекистон Республикасининг инсон ҳуқуқлари бўйича халқаро шартномалари нормаларини бажариш юзасидан масъул давлат органлари ва ташкилотлари фаолиятининг асосий йўналишлари этиб белгиланди.

* халқаро ташкилотларнинг инсон ҳуқуқларини ҳимоя қилиш бўйича тавсияларини амалга оширишга қаратилган миллий ҳаракат режалари (“йўл хариталари”)нинг сўзсиз бажарилишини таъминлаш;
* қонунчилик ва **ҳуқуқни қўллаш амалиётини** такомиллаштиришга қаратилган чора-тадбирларни ишлаб чиқиш ва амалга ошириш орқали БМТнинг инсон ҳуқуқлари бўйича устав органлари ва шартномавий қўмиталарининг тавсияларини бажаришга тўсқинлик қилаётган сабаб ва шароитларни аниқлаш, таҳлил қилиш ҳамда бартараф этиш;
* Ўзбекистон Республикасининг инсон ҳуқуқлари бўйича халқаро мажбуриятларини бажариш соҳасида Ўзбекистон Республикаси Президенти ҳузуридаги Жамоатчилик палатаси ва фуқаролик жамияти институтлари билан самарали ҳамкорликни амалга ошириш”.

**Ўзбекистон БМТ Олий комиссари бошқармаси билан қуйидаги йўналишларда изчил ҳамкорликни амалга ошириши ҳақида келишиб олинди:**

* **биринчидан,** “Ҳаракатлар стратегияси”да белгиланган вазифаларни амалга оширишда қўллаб-қувватлаш ва ёрдам бериш;
* **иккинчидан,**  инсон ҳуқуқларига оид, шу жумладан, хотин-қизларнинг тенглигини амалда таъминлашга қаратилган қонун ҳужжатларини ишлаб чиқиш ва экспертизадан ўтказиш борасида ҳамкорлик қилиш;
* **учинчидан,** инсон ҳуқуқлари бўйича миллий институтлар, хусусан, Омбудсман ва Инсон ҳуқуқлари бўйича миллий марказ билан яқиндан ҳамкорлик қилиш ва ўзаро тадбирлар – турли анжуманлар, давра суҳбатлари ўтказиш;
* **тўртинчидан,** инсон ҳуқуқлари бўйича таълим тизимини такомиллаштириш, бу борада ўқув қўлланмалари, рисолалар ва дастурлар билан ёрдам бериш;
* **бешинчидан,** Олий комиссарнинг Минтақавий офиси билан ҳамкорлик ўрнатиш;
* **олтинчидан,** БМТнинг махсус механизмлари, айниқса махсус маърузачилари ва шартномавий органлари билан ҳамкорликни кенгайтириш;
* **еттинчидан,**БМТнинг Умумий даврий ҳисоботи доирасида ҳамкорлик қилиш;
* **саккизинчидан,** Ўзбекистонда эркин фуқаролик жамияти институтларини ривожлантириш ва уларга муқобил маърузалар тайёрлашда амалий ёрдам бериш;
* **тўққизинчидан,**Ўзбекистон мустақил оммавий ахборот воситаларини қўллаб-қувватлаш ва журналистларнинг касбий малакасини оширишга кўмаклашиш;
* **ўнинчидан,** БМТнинг инсон ҳуқуқларига оид халқаро шартномаларини, жумладан,  Ногиронлар тўғрисидаги конвенцияни, Қийноқларга қарши конвенциянинг факультатив протоколини ратификация қилиш;
* **ўн биринчидан,** Халқаро Меҳнат Ташкилоти билан мажбурий меҳнатнинг олдини олишга қаратилган чора-тадбирларни амалга ошириш.

*(Слайд-2)* **Халқаро стандартлар:** Профессор Р.А.Мюллерсоннинг фикри кўпроқ умумий ёндошувни акс эттиради ва унга кўра, халқаро стандартларга шахсий ҳуқуқ ва эркинликларга оид халқаро ҳуқуқнинг барча нормалари киради[[16]](#footnote-16).

Халқаро-ҳуқуқий адабиётларда инсон ҳуқуқларини ҳурмат қилиш тамойилини ривожлантирувчи ва аниқлаштирувчи халқаро-ҳуқуқий қоидалар ёки одатлар инсон ҳуқуқлари бўйича халқаро стандартлар деб юритилади. Жумладан, инсон ҳуқуқлари соҳасидаги барча халқаро одатлари, халқаро шартномаларнинг нормалари, пакт, битим, конвенция нормалари **инсон ҳуқуқлари бўйича халқаро стандартлар** ҳисобланади. Мазкур халқаро-ҳуқуқий мажбуриятлар инсонга муайян ҳуқуқ ва мажбуриятлар берибгина қолмай, балки бу ҳуқуқларни берган давлатнинг ўзи ҳам бундай ҳуқуқ ва эркинликларни бузмаслик мажбуриятини олганлигини англатади[[17]](#footnote-17).

Одил судловни амалга ошириш соҳасига тегишли умумэътироф этилган халқаро ҳуқуқ принциплари ва нормалари **халқаро стандартлар деб аталади**. **Масалан:**

1. Суд оранлари мустақиллигининг асосий принциплари.
2. “Судьяларнинг хулқ-атворига оид” Бангалор принциплари
3. “Бутундунё судьлари хартия”си

**Халқаро стандартлар**:

* Ҳар ким қонун олдида тенг ва бирон­бир камситишсиз тенг ҳуқуқий ҳимояланиш ҳуқуқига эга. Барча одамлар суд ва трибунал олдида тенгдир;
* Қонунга мувофиқ тузилган, мустақил, холис ва нуфузли суд томонидан судланиш ҳуқуқи мутлақ ҳуқуқ бўлиб, ундан истиснолар бўлмаслиги керак[[18]](#footnote-18);
* Жиноят содир қилган шахсга нисбатан суд ишини кўриб чиқиш ва уни жиноят содир этганликда айблаб, ҳукм чиқаришга фақат суд ҳақли[[19]](#footnote-19);
* Барча трибуналлар ва судлар ижроия ва қонунчилик ҳокимиятидан[[20]](#footnote-20), ёки суд жараёни томонларидан мустақил бўлиши керак[[21]](#footnote-21);
* Айбловчилар ўзларининг касбий вазифаларини ҳалол ва холис амалга ошириши, бунда сиёсий, ижтимоий, диний, ирқий, маданий асослар, жинсий мойилликлар ва ҳар қандай бошқа белгиларга кўра камситилиши имкониятига йўл қўймаслик керак;
* Жиноят содир қилишда айбланган шахслар барча ҳолатларда уларнинг иши мустақил ва холис суд томонидан адолатли кўриб чиқилиши ҳуқуқини таъминловчи адвокат ёрдамидан фойдаланишлари керак, улар ўзларини мустақил ҳимоялашга хоҳиш билдирган ҳолатлар бундан истисно[[22]](#footnote-22);

Давлатнинг инсон ҳуқуқлари ва эркинликларини таъминлаш ваҳимоя қилиш соҳасидаги халқаро мажбуриятлари бажарилмаган тақдирда, **масалан,** инсон ҳуқуқлари бўйича ихтисослашган ҳалқаро суд органларининг имкониятларини жалб қилиш ҳақида гапириш мумкин (Инсон ҳуқуқлари бўйича Европа суди, Халқаро жиноий суд, Гаага ҳарбий трибунали) ва бошқалар[[23]](#footnote-23).

**2-§. Инсон ҳуқуқларига оид халқаро стандартлар турлари**

Инсон ҳуқуқлари соҳасида стандарт тушунчаси халқаро ҳужжатларда мустаҳкамлаб қўйилган мажбурий талабларни, нормаларни билдиради. Маълумки, Инсон ҳуқуқлари умумжаҳон декларацияси юридик мажбурий ҳужжат ҳисобланмайди *(Унда инсон ҳуқуқлари тўғрисидаги асосий принциплар, дастурий қоидалар эътироф этилади),* бироқ унда мустаҳкамлаб қўйилган қоидалар инсон ҳуқуқлари стандартларининг ёрқин мисоли ҳисобланади. Инсон ҳуқуқлари умумжаҳон декларациясидаги стандартлар инсон ҳуқуқлари бўйича халқаро ҳуқуқ учун, инсон ҳуқуқлари бўйича миллий тизимни яратиш учун асос ҳисобланади.

*(Слайд -3)* Инсон ҳуқуқлари бўйича ҳужжатлар қайси халқаро ташкилот доирасида қабул қилинганлигига қараб,универсал ташкилотлар **—** БМТ доирасида қабул қилинган **универсал стандартларга** ва **минтақавий стандартларга** (мисол учун, Европа Кенгаши доирасида қабул қилинган — Европа Кенгаши стандартларига) **бўлинади.** Универсал ва минтақавий стандартлар ўртасида қарама қаршиликлар йўқ, балки кўпроқ бу изчиллик, мувофиқликдир. Минтақавий стандартлар инсон ҳуқуқлари тўғрисидаги халқаро шартномалардаги инсон ҳуқуқлари соҳасидаги халқаро стандартларни ҳамда уларни ҳимоя қилишни янада мустаҳкамлашга кўмаклишиши лозим. **Минтақавий стандартлар маҳаллий бўлиб**, минтақадаги мамлакатларнинг тарихий анъаналари, маданияти, ривожланиш даражасини ҳисобга олган ҳолда универсал стандартларга нисбатан янада аниқроқ ва кучлироқ нормалар ўрнатади[[24]](#footnote-24). Шу сабабли, универсал стандартлар (кўп томонлама), минтақавий стандартлар ва икки томонлама халқаро шартномалар ўртасида зиддият келиб чиққан ҳолларда, устуворлик минтақавий ёки икки томонлама халқаро шартномаларга берилиши лозим. Чунки, юқорида таъкидланганидек минтақавий ва икки томонлама халқаро шартномаларда универсал халқаро шартномаларга нисбатан махсус нормалар белгиланганлиги билан муҳим аҳамият касб этади.

Юқорида таъкидлаганимиздек, инсон ҳуқуқларига оид халқаро стандартлар **Универсал** ва **Минтақавий** стандартларга бўлинади. Умуман олганда, “стандарт” сўзи инглизчада стандарт – намуна, мезон, модель, бошқа шунга ўхшаш объектлар билан таққослашнинг бошланғич нуқтаси сифатида қабул қилинган. Одатда конвенциялар, декларациялар, тавсиялар, принциплар, қоидалар кўринишида ифодаланган стандартлар минимал халқаро-ҳуқуқий нормалар бўлиб, уларнинг қабул қилувчиси бутун жаҳон ҳамжамияти ёки муайян халқаро ташкилотга тегишли давлатлар гурухи ҳисобланади.

Бундан ташқари, бундай нормаларнинг минималлиги унинг мазмуни ҳар қандай асоссиз (ўзбошимчалик билан), яъни, ҳуқуқий нормалар ва кўрсатмалардан ташқарида амалга оширилса, ушбу ҳуқуқларнинг камситилиши (“норма”да кўзда тутилган инсон ва фуқароларнинг ҳуқуқлари, эркинликларнинг камситилиши) муайян халқаро-ҳуқуқий оқибатларга олиб келадиган халқаро стандартнинг бузилиши деб ҳисобланади[[25]](#footnote-25).

**Универсал стандартлар:**

*(Слайд -4)* **БМТ Низоми** *(1945 й. 24 октябрда, халқаро ҳамкорликни ривожлантириш ва ялпи хавфсизликни мустаҳкамлаш орқали тинчликни барқарор этиш мақсадида 51 мамлакат томонидан ташкил этилган. Ўзбекистон 1992 й. 2 мартда аъзо бўлган. БМТ Устави нормаларига боғлиқ бўлса мажбурий. Халқаро ташкилот аъзоси сифатида Уставида белгиланган нормаларга амал қилади.* *Ташкилот аъзоларининг БМТ Низомидан келиб чиқадиган мажбуриятлари уларнинг бошқа бирор халқаро битимдан келиб чиқадиган мажбуриятларига зид бўлиб қолган тақдирда, ташкилот аъзоларининг БМТ Низоми бўйича олган мажбуриятлари устун кучга эга бўлади. 103-модда).* **БМТ** инсон ҳуқуқларига риоя этилишини мониторинг қилиши, унинг тизимида марказий ўринни эгаллайди, унинг ваколатларига инсон ҳуқуқлари соҳасидаги муаммоларни кўриб чиқиш киради. **БМТ Низомининг муқаддима қисмида** “инсоннинг асосий ҳуқуқларига, инсон шахсининг қадр-қимматига, эркак ва аёлларнинг тенг ҳуқуқлилигига ва катта-кичик миллатлар ҳуқуқларининг тенглигига ишончни қайта қарор топтиришга қарор қилинганлиги белгиланган.

Шунингдек, Низомда БМТ халқларнинг тенг ҳуқуқлилиги ва ўз тақдирини ўзи белгилаши тамойилини ҳурмат қилишга асосланган миллатлар ўртасида тинчлик ва дўстона муносабатлар учун зарур барқарор ва фаровонлик шароитини вужудга келтириш мақсадида: инсон ҳуқуқларига, кишиларнинг ирқи, жинси, тили ва динидаги тафовутларидан қатъий назар, ҳамманинг асосий эркинликларига ялпи ҳурмат билан қараш ва уларга риоя қилишга кўмаклашади” (55-модда, с-банди) дея, таъкидланган.

БМТ Уставининг муқаддимасида Бирлашган Миллатлар халқлари «келажак авлодларни… уруш кулфатларидан ҳалос этишга ва инсоннинг асосий ҳуқуқларига… ишончни қайта қарор топтиришга, ижтимоий тараққиёт ва кенг озодлик шароитида турмушни яхшилашга ёрдам беришга» қатъий аҳд қилганликлари айтилади.

Уставнинг 1-моддасига мувофиқ БМТнинг мақсадларидан бири ирқи, жинси, тили ва динидан қатъи назар ҳамма учун инсон ҳуқуқлари ва асосий эркинликларга бўлган ҳурмат-эҳтиромни рағбатлантириш ҳамда ривожлантиришда халқаро ҳамкорлик амалга оширилишига эришишдан иборатдир.

Инсон ҳуқуқлари умумжаҳон декларацияси қабул қилинганидан буён ўтган ярим асрдан ортиқ вақт мобайнида БМТ ўз Уставида инсон ҳуқуқлари соҳасида назарда тутилган мақсадларга эришишга қаратилган яхлит ва кўламдор стратегия ишлаб чиққан. Бу стратегиянинг асоси инсон ҳуқуқларига оид халқаро нормалар ва стандартлар мажмуи бўлиб, ҳозирги вақтда инсон фаолиятида улар қамраб олмаган соҳанинг ўзи йўқ.

Ана шу пухта халқаро-ҳуқуқий негиз асосида ҳуқуқни муҳофаза этишнинг халқаро стандартларни янада ривожлантиришга ҳамда уларнинг амалга оширилиши, уларга риоя этилиши устидан назорат олиб боришга, шунингдек инсон ҳуқуқларини бузиш ҳолларини текширишга кўмаклашадиган механизмларининг ғоят кенг тармоғи барпо этилган. Мазкур стратегия ижтимоий информация ва техник ҳамкорлик дастури соҳасидаги фаолиятнинг турфа хил турлари билан мустаҳкамланган бўлиб, бундай фаолиятдан кўзланган мақсад замирида уларнинг инсон ҳуқуқларини рағбатлантириш ва ҳимоя этишга қаратилган куч-ғайратлари давлатлар томонидан амалий тарзда қўллаб-қувватланишига эришишдек эзгу ишлар ётади.

Бу хил тузилмалар ва фаолият турлари БМТга инсон ҳуқуқлари ва асосий эркинликлар учун кураш йўлида норма яратиш ва раҳбарлик қилиш борасида етакчилик ролини таъминлайди. Қолаверса, инсон ҳуқуқларини рағбатлантириш ва ҳимоя этиш вазифаси муайян бир ташкилот зиммага олиши билан бажариладиган ёки шундай ташкилот ўз зиммасига олди дея кифояланса бўладиган вазифалар тоифасига кирмайди. БМТнинг инсон ҳуқуқлари соҳасидаги амалий фаолиятида инсон ҳуқуқларини ялпи ҳурматлаш ҳар бир мамлакатнинг, ҳар бир фуқаронинг ёки алоҳида олинган ҳар бир гуруҳ ва жамиятдаги ҳар бир ташкилотнинг биргаликдаги саъй-ҳаракатларини талаб этади деган асосий ғояга асосланилади.

* *(Слайд -5)* **Инсон ҳуқуқларини ҳимоя қилиш бўйича Халқаро Биль мажмуаси номини олган халқаро ҳужжатлар:**

**а)** 1948 йил 10 декабрда қабул қилинган Инсон ҳуқуқлари умумжаҳон декларатсияси *(Мамлакатимиз имзолаган дастлабки халқаро хужжат 1991 й. 30 сентябрь. Деклорация тавсиявий характерга эга бўлиб, унда ижро механизми кўрсатилмайди. Бу деклорацияга аъзо ва аъзо бўлмаган барча давлатлар учун мажбурий);*

**б)** Фуқаровий ва сиёсий ҳуқуқлар тўғрисидаги Халқаро Пакт *(1966 йил 16 декабрь, Нью-Йорк. Ўзбекистон Республикаси учун 1995 йил 28 декабрдан кучга кирган)*.

с) Иқтисодий, ижтимоий ва маданий ҳуқуқлар тўғрисидаги халқаро Пактлар *(1966 йил 16 декабрь, Нью-Йорк. Ўзбекистон учун 1995 йил 28 декабрда кучга кирган)* ва уларга бириктирилган Протоколлар ҳисобланади.

* **Қуйидаги конвенция ва пактлар:**

1. **“**Хотин-қизларни камситишнинг барча шаклларига барҳам бериш тўғрисида”ги (1979 й.);
2. “Бола ҳуқуқлари тўғрисида”ги Конвенция (1989 й.);
3. Қийноқларга солишга ва муомалада бўлиш ва жазолашнинг бошқа шафқатсиз, ғайриинсоний ёки қадр-қимматни таҳқирловчи турларига қарши (1984 й.);
4. Ирқий камситишнинг барча шаклларини бартараф этиш тўғрисидаги конвенция (1966 й.);
5. Барча меҳнаткаш-мигрантлар ва уларнинг оила аъзолари ҳуқуқларини ҳимоя қилиш бўйича Халқаро конвенция (1990 й.);
6. Ногиронлар ҳуқуқлари тўғрисидаги Конвенция (2006 й.);
7. Геноцид жиноятларининг олдини олиш ва уни содир этганлик учун жазолаш тўғрисидаги конвенсия(1948 й.);
8. Қочоқлар мақоми тўғрисидаги конвенсия(1951 й.);
9. Фуқаровий ва сиёсий ҳуқуқлар тўғрисидаги халқаро Пакт(1966 й.) [[26]](#footnote-26) ва бошқаларни инсон ҳуқуқларига оид **универсал стандарт** сифатида келтириш мумкин.

*(Слайд - 6)* **“Иқтисодий, ижтимоий ва маданий ҳуқуқлар тўғрисида”ги халқаро пактда “**Барча халқлар ўз тақдирини ўзи белгилаш ҳуқуқига эга. Мазкур ҳуқуққа кўра, улар ўзларининг сиёсий мақомини эркин белгилайдилар ҳамда иқтисодий, ижтимоий ва маданий ривожини эркин олиб боради (1-модда), ушбу Пактда иштирок этувчи давлатлар ҳар кимнинг ўзи танлаган ёки ўзи эркин танлаган ишда пул топиш имкониятига эга бўлиш ҳуқуқини ўз ичига олган меҳнат ҳуқуқини тан олади ва ушбу ҳуқуқни таъминлаш учун тегишли чораларни кўради (6-модда), Пактда иштирок этувчи давлатлар ҳар кимнинг адолатли ва қулай меҳнат шароитларига бўлган ҳуқуқини тан олади (7-модда), Пактда иштирок этувчи давлатлар ҳар кимнинг ижтимоий таъминот ва ижтимоий суғурта ҳуқуқини тан олади (9-модда), жамиятнинг табиий ва асосий бўлаги бўлган оилада унинг қарамоғида дастлабки таълимни олаётган ва унинг маъсуллигида бўлган ҳали мустақил ўзини бошқариш имкониятига эга бўлмаган бола бўлганлиги боис оилага имконият даражасида энг кенг ҳимоя ва ёрдам берилиши лозим (10-модда), Пактда иштирок этувчи давлатлар ҳар кимнинг ўзи ва унинг оиласи учун етарли даражада яшашини, озиқ-овқат, кийим-кечак ва яшаш шароитини доимий равишда яхшилашга бўлган ҳуқуқини тан олади (11-модда), Пактда иштирок этувчи давлатлар ҳар кимнинг таълимга бўлган ҳуқуқини тан олади (13-модда)” сингари қоидалар белгиланган.

*(Слайд - 6)* **Инсон ҳуқуқлари умумжаҳон декларацияси:** 1948 йилнинг 10 декабрида Бирлашган Миллатлар Ташкилоти Бош Ассамблеяси томонидан том маънода тарихий аҳамиятга эга бўлган муҳим ҳужжат — Инсон ҳуқуқлари умумжаҳон декларацияси эълон қилинди. Унинг матни инсоният оиласининг ҳамма аъзоларига хос қадр-қиммат ва уларнинг тенг, ажралмас ҳуқуқларини тан олиш эркинлик, адолат ва ялпи тинчлик асоси эканлигидан иборат инсонпарварона иборалар билан бошланади. Декларация расман юридик мажбурий ҳужжат ҳисобланмаса-да, аммо аксарият кўпчилик давлатлар томонидан умумэътироф этилганлиги боис, у ҳозирги кунда том маънода шундай ҳужжатга айланди. **Инсон ҳуқуқлари умумжаҳон декларациясининг** ҳар бир моддаси инсон ҳуқуқларига оид халқаро стандартлар ҳисобланади *(Бирлашган Миллатлар Ташкилоти Бош Ассамблеясининг Резолюция 217 А (III) билан 1948 йил 10 декабрда қабул ва эълон қилинган).*

**МУҚАДДИМА**

Инсоният оиласининг ҳамма аъзоларига хос қадр-қиммат ва уларнинг тенг, ажралмас ҳуқуқларини тан олиш эркинлик, адолат ва ялпи тинчлик асоси эканлигини эътиборга олиб;

инсон ҳуқуқларини менсимаслик ва уни поймол этиш инсоният виждони қийналадиган ваҳшиёна ишлар содир этилишига олиб келганини, кишилар сўз эркинлиги ва эътиқод эркинлигига эга бўладиган ҳамда қўрқув ва муҳтожликдан ҳоли шароитда яшайдиган дунёни яратиш инсонларнинг эзгу интилишидир деб эълон қилинганлигини эътиборга олиб;

инсон охирги чора сифатида зулм ва истибдодга қарши исён кўтаришга мажбур бўлишининг олдини олиш мақсадида инсон ҳуқуқлари қонун кучи билан ҳимоя этилиши зарур эканлигини эътиборга олиб;

халқлар ўртасида дўстона муносабатларни ривожлантиришга кўмаклашиш зарурлигини эътиборга олиб;

Бирлашган Миллатлар халқлари инсоннинг асосий ҳуқуқларига, шахснинг қадр-қимматига, эркак ва аёлнинг тенг ҳуқуқлилигига, ўз эътиқодларини Низомда тасдиқлаганликлари ҳамда янада кенгроқ эркинликда ижтимоий тараққиёт ва турмуш шароитларини яхшилашга кўмаклашишга аҳд қилганликларини эътиборга олиб;

аъзо бўлган давлатлар Бирлашган Миллатлар Ташкилоти билан ҳамкорликда инсон ҳуқуқлари ва асосий эркинликларини ялпи ҳурмат қилиш ва унга риоя қилишга кўмаклашиш мажбуриятини олганлигини эътиборга олиб;

мазкур ҳуқуқлар ва эркинликларнинг характерини ялпи тушуниш ушбу мажбуриятларнинг тўлиқ адо этилиши учун катта аҳамиятга эга бўлишини эътиборга олиб;

Бош Ассамблея мазкур Инсон ҳуқуқлари умумжаҳон декларациясини барча халқлар ва барча давлатлар бажаришга интилиши лозим бўлган вазифа сифатида эълон қилар экан, бундан муддао шуки, ҳар бир инсон ва жамиятнинг ҳар бир ташкилоти доимо ушбу Декларацияни назарда тутган ҳолда маърифат ва таълим йўли билан бу ҳуқуқ ва эркинликларнинг ҳурмат қилинишига кўмаклашиши, миллий ва халқаро тараққийпарвар тадбирлар орқали ҳам унинг бажарилиши таъминланишига, Ташкилотга аъзо бўлган давлатлар халқлари ўртасида ва ушбу давлатларнинг юрисдикциясидаги ҳудудларда яшаётган халқлар ўртасида ялписига ва самарали тан олинишига интилишлари зарур.

**1-МОДДА**  
Ҳамма одамлар ўз қадр-қиммати ҳамда ҳуқуқларида эркин ва тенг бўлиб туғиладилар. Уларга ақл ва виждон ато қилинган, бинобарин бир-бирларига нисбатан биродарлик руҳида муносабатда бўлишлари керак.

**2-МОДДА**  
Ҳар бир инсон ирқи, тана ранги, жинси, тили, дини, сиёсий ёки бошқа эътиқодларидан, миллий ёки ижтимоий келиб чиқиши, мол-мулки, табақаси ёки бошқа ҳолатидан қатъи назар ушбу Декларацияда эълон қилинган барча ҳуқуқ ва барча эркинликка эга бўлиши зарур.

Бундан ташқари, инсон мансуб бўлган мамлакат ёки ҳудуднинг сиёсий, ҳуқуқий ёки халқаро мақомидан, ушбу ҳудуд мустақилми, васийми, ўз-ўзини идора қиладими ёки бошқача тарзда чекланганлигидан қатъи назар бирор бир айирмачилик бўлмаслиги керак.

**3-МОДДА**  
Ҳар бир инсон яшаш, эркин бўлиш ва шахсий дахлсизлик ҳуқуқларига эгадир.

**4-МОДДА**  
Ҳеч ким қулликда ёки эрксиз ҳолатда сақланиши мумкин эмас; қуллик ва қул савдосининг барча кўринишлари тақиқланади.

**5-МОДДА**  
Ҳеч ким қийноққа ёки шафқатсиз, ғайриинсоний ёки қадр-қимматни хўрловчи муомала ва жазога дучор этилмаслиги керак.

**6-МОДДА**  
Ҳар бир инсон қаерда бўлишидан қатъи назар, ўзининг ҳуқуқ субъекти сифатида тан олинишига ҳақли.

**7-МОДДА**  
Барча одамлар қонун олдида тенгдир ва ҳеч бир тафовутсиз қонун билан тенг ҳимоя қилиниш ҳуқуқига эгадир. Барча одамлар ушбу Декларацияга зид бўлган ҳар қандай камситишдан ва шундай камситишга ундайдиган ҳар қандай гиж-гижлашдан тенг ҳимоя қилиниш ҳуқуқига эгадир.

**8-МОДДА**  
Ҳар бир инсон унга конституция ёки қонун орқали берилган асосий ҳуқуқлари бузилган ҳолларда нуфузли миллий судлар томонидан бу ҳуқуқларнинг самарали тикланиши ҳуқуқига эга.

**9-МОДДА**  
Ҳеч ким асоссиз қамалиши, ушланиши ёки қувғин қилиниши мумкин эмас.

**10-МОДДА**  
Ҳар бир инсон ҳуқуқ ва бурчларини белгилаш ва унга қўйилган жиноий айбнинг қанчалик даражада асосли эканлигини аниқлаши учун тўлиқ тенглик асосида унинг иши ошкора ва адолат талабларига риоя қилинган ҳолда мустақил ва холис суд томонидан кўриб чиқилиши ҳуқуқига эга.

**11-МОДДА**  
1. Жиноят содир этганликда айбланган ҳар бир инсон ҳимоя учун барча имкониятлар таъминланган ҳолда, очиқ суд мажлиси йўли билан унинг айби қонуний тартибда аниқланмагунча айбсиз деб ҳисобланишга ҳақлидир.

2. Ҳеч ким, содир этилган вақтда миллий қонунлар ёки халқаро ҳуқуқларга кўра жиноят деб топилмаган хатти-ҳаракати ёки фаолиятсизлиги учун жазога ҳукм қилиниши мумкин эмас. Шунингдек, жиноят содир этилган вақтда қўлланиши мумкин бўлган жазога нисбатан оғирроқ жазо берилиши мумкин эмас.

**12-МОДДА**  
Ҳеч кимнинг шахсий ва оилавий ҳаётига ўзбошимчалик билан аралашиш, уй-жойи дахлсизлигига, унинг ёзишмаларидаги сирларга ёки унинг номус ва шаънига ўзбошимчалик билан тажовуз қилиниши мумкин эмас. Ҳар бир инсон худди шундай аралашув ёки тажовуздан қонун орқали ҳимоя қилиниш ҳуқуқига эга.

**13-МОДДА**  
1. Ҳар бир инсон ҳар бир давлат доирасида эркин юриш ва яшаш жойи танлаш ҳуқуқига эга.

2. Ҳар бир инсон ҳар қандай мамлакатдан, хусусан ўз мамлакатидан чиқиб кетиш ва ўз мамлакатига қайтиб келиш ҳуқуқига эга.

**14-МОДДА**  
1. Ҳар бир инсон таъқиб туфайли бошқа мамлакатлардан бошпана излаш ва ўша бошпанадан фойдаланиш ҳуқуқига эга.

2. Бу ҳуқуқдан носиёсий жиноят содир этиш учун ёки Бирлашган Миллатлар Ташкилотининг мақсад ва принципларига зид хатти-ҳаракат туфайли таъқиб пайтида фойдаланиш мумкин.

**15-МОДДА**  
1. Ҳар бир инсоннинг фуқаро бўлиш ҳуқуқи бор.

2. Ҳеч ким ўзбошимчалик билан ўз фуқаролигидан ёки ўз фуқаролигини ўзгартириш ҳуқуқидан маҳрум қилиниши мумкин эмас.

**16-МОДДА**  
1. Балоғат ёшига етган эркаклар ва аёллар ирқи, миллати ёки диний белгилари бўйича ҳеч қандай чеклашларсиз никоҳдан ўтишга ва оила қуришга ҳақли. Улар никоҳдан ўтишда, никоҳда турган вақтларида ва уни бекор қилиш вақтида бир хил ҳуқуқдан фойдаланади.

2. Никоҳдан ўтаётган ҳар икки томоннинг эркин ва тўлиқ розилиги асосидагина никоҳ тузилиши мумкин.

3. Оила жамиятнинг табиий ва асосий ҳужайраси саналади ва жамият ҳамда давлат томонидан ҳимоя қилинишга ҳақли.

**17-МОДДА**  
1. Ҳар бир инсон якка ҳолда, шунингдек, бошқалар билан биргаликда мулкка эгалик қилиш ҳуқуқига эга.

2. Ҳеч ким зўравонлик билан ўз мулкидан маҳрум этилиши мумкин эмас.

**18-МОДДА**  
Ҳар бир инсон фикр, виждон ва дин эркинлиги ҳуқуқига эга; бу ҳуқуқ ўз дини ёки эътиқодини ўзгартириш эркинлигини ва таълимотда, тоат-ибодат қилишда ва диний расм-русм ҳамда маросимларни оммавий ёки хусусий тартибда адо этиш, ўз дини ёки эътиқодига якка ўзи, шунингдек, бошқалар билан бирга амал қилиш эркинлигини ўз ичига олади.

**19-МОДДА**  
Ҳар бир инсон эътиқод эркинлиги ва уни эркин ифода қилиш ҳуқуқига эга; бу ҳуқуқ ҳеч бир тусқсиз ўз эътиқодига амал қилиш эркинлигини ҳамда ахборот ва ғояларни ҳар қандай восита билан, давлат чегараларидан қатъи назар, излаш, олиш ва тарқатиш эркинлигини ўз ичига олади.

**20-МОДДА**  
1. Ҳар бир инсон тинч йиғинлар ўтказиш ва уюшмалар тузиш ҳуқуқига эга.

2. Ҳеч ким бирор бир уюшмага киришга мажбур қилиниши мумкин эмас.

**21-МОДДА**  
1. Ҳар бир инсон бевосита ёки эркин сайланган вакиллар воситаси орқали ўз мамлакатини бошқаришда қатнашиш ҳуқуқига эга.

2. Ҳар бир инсон ўз мамлакатида давлат хизматига киришда тенг ҳуқуққа эга.

3. Халқ иродаси ҳукумат ҳокимиятининг асоси бўлиши лозим; бу ирода даврий ва сохталаштирилмаган, ялпи ва тенг сайлов ҳуқуқидан, яширин овоз бериш йўли билан ёки овоз бериш эркинлигини таъминлайдиган бошқа тенг қийматли шакллар воситасида ўтказиладиган сайловларда ўз аксини топиши лозим.

**22-МОДДА**  
Ҳар бир инсон жамият аъзоси сифатида миллий куч-ҳаракатлар ҳамда халқаро ҳамкорлик воситасида ва ҳар бир давлатнинг тузилиши, шунингдек, ресурсларига мувофиқ ижтимоий таъминотга ва ўзининг қадр-қимматини сақлаш, шахсининг эркин ривожланиши учун зарур бўлган иқтисодий, ижтимоий ва маданий соҳалардаги ҳуқуқини амалга оширишга ҳақли.

**23-МОДДА**  
1. Ҳар бир инсон меҳнат қилиш, ишни эркин танлаш, адолатли ва қулай иш шароитига эга бўлиш ва ишсизликдан ҳимоя қилиниш ҳуқуқига эга.

2. Ҳар бир инсон ҳеч бир камситишсиз тенг меҳнат учун тенг ҳақ олиш ҳуқуқига эга.

3. Ҳар бир ишловчи киши ўзи ва оиласи учун инсонга муносиб яшашни таъминлайдиган адолатли ва қониқарли даромад олишга, зарур бўлганда ижтимоий таъминотнинг бошқа воситалари билан тўлдирилувчи даромад олиш ҳуқуқига эга.

4. Ҳар бир инсон касаба уюшмалари тузиш ва ўз манфаатларини ҳимоя қилиш учун касаба уюшмаларига кириш ҳуқуқига эга.

**24-МОДДА**  
Ҳар бир инсон дам олиш ва бўш вақтга эга бўлиш, шу жумладан иш кунини оқилона чеклаш ҳуқуқи ва ҳақ тўланадиган меҳнат таътили олиш ҳуқуқига эга.

**25-МОДДА**  
1. Ҳар бир инсон ўзининг ҳамда оиласининг саломатлиги ва фаровонлигини таъминлаш учун зарур бўлган турмуш даражасига эга бўлиш, жумладан кийим-кечак, озиқ-овқат, тиббий хизмат ва зарур ижтимоий хизматга эга бўлишга ҳамда ишсизлик, касаллик, ногиронлик, бевалик, қарилик ёки унга борлиқ бўлмаган шароитларга кўра тирикчилик учун маблағ бўлмай қолган бошқа ҳолларда таъминланиш ҳуқуқига эга.

2. Оналик ва болалик алоҳида ғамхурлик ва ёрдам ҳуқуқини беради. Барча болалар, никоҳда ёки никоҳсиз туғилишидан қатъи назар, бир хил ижтимоий ҳимоядан фойдаланиши керак.

**26-МОДДА**  
1. Ҳар бир инсон таълим олиш ҳуқуқига эга. Таълим олишда ҳеч бўлмаганда бошланғич ва умумий таълим текин бўлиши лозим. Бошланғич таълим мажбурий бўлиши керак. Техник ва ҳунар таълими ҳамманинг қурби етадиган даражада бўлиши, олий таълим эса ҳар кимнинг қобилиятига асосан ҳамма учун етарли имконият доирасида бўлмоғи керак.

2. Таълим инсон шахсини тўла баркамол қилишга ва инсон ҳуқуқлари ҳамда асосий эркинликларига нисбатан ҳурматни кучайтиришга қаратилмоғи лозим. Таълим барча халқлар, ирқий ва диний гуруҳлар ўртасида бир-бирини тушуниш, хайрихоҳлик ва дўстликка хизмат қилиши ҳамда Бирлашган Миллатлар Ташкилотининг тинчликни сақлаш борасидаги фаолиятига ёрдам бериши керак.

3. Кичик ёшдаги болалари учун ота-оналар таълим турини танлашда имтиёзли ҳуқуққа эгадир.

**27-МОДДА**  
Ҳар бир инсон жамиятнинг маданий ҳаётида эркин иштирок этишга, санъатдан баҳраманд бўлишга, илмий тараққиётда иштирок этиш ва унинг самараларидан фойдаланиш ҳуқуқига эга.

**28-МОДДА**  
Ҳар бир инсон ушбу Декларацияда баён этилган ҳуқуқ ва эркинликлар тўлиқ амалга оширилиши мумкин бўлган ижтимоий ва халқаро тартиб бўлиши ҳуқуқига эгадир.

**29-МОДДА**  
1. Ҳар бир инсон жамият олдида бурчлидир, фақат шу ҳолатдагина унинг шахси эркин ва тўлиқ камол топиши мумкин.

2. Ҳар бир инсон ўз ҳуқуқи ва эркинликларидан фойдаланишда ўзгаларнинг ҳуқуқ ва эркинликларини демократик жамиятда етарли даражада бўлишини ҳамда ҳурмат қилинишини таъминлаш, ахлоқ, жамоат тартиби, умум фаровонлигининг одилона талабларини қондириш мақсадидагина қонунда белгиланган чекланишларга риоя этиши керак.

3. Ушбу ҳуқуқ ва эркинликларни амалга ошириш Бирлашган Миллатлар Ташкилотининг мақсад ва принципларига ҳеч зид бўлмаслиги керак.

**30-МОДДА**  
Ушбу Декларациядаги ҳеч бир нарса бирор бир давлат, кишилар гуруҳи ёки алоҳида шахслар мазкур Декларацияда баён этилган ҳуқуқ ва эркинликларни йўқ, қилишга йўналтирилган фаолият билан шуғулланиши ёки ҳаракат қилиши мумкин деб талқин этилмаслиги керак.

*(слайд-7)* **МИНТАҚАВИЙ СТАНДАРТЛАР маҳаллий бўлиб**, минтақадаги мамлакатларнинг тарихий анъаналари, маданияти, ривожланиш даражасини ҳисобга олган ҳолда универсал стандартларга нисбатан янада аниқроқ ва кучлироқ нормалар ўрнатади[[27]](#footnote-27).

**Минтақавий стандартларга** ҳудудий шартнома ва конвенцияларни киритиш мумкин.

Жумладан,ҳудудий шартнома ва конвенциялар **–** 1928 йилги Бустаманте Кодекси, 1932 йилги Дания, Финландия, Исландия, Норвегия ва Швеция ўртасидаги Конвенция, 1952 йилги Араб давлатлари Лигасига аъзо-давлатларнинг суд қарорларини ижро этиш тўғрисидаги Конвенция, 1962 йилги одил судлов соҳасидаги ҳамкорлик тўғрисидаги Афро-Малагай умумий Конвенцияси, МДҲ ҳудудида амал қиладиган 1992 йил 20 мартдаги **“Хўжалик фаолиятини амалга ошириш билан боғлиқ низоларни ҳал қилиш тартиби тўғрисида”ги Киев битими**, 1993 йил 22 январдаги “Ҳуқуқий ёрдам ва фуқаролик, оила ва жиноят ишлари бўйича ҳуқуқий муносабатлар тўғрисида”ги Минск Конвенцияси ва х.к.

**Масалан,** фуқаролик, уй-жой, никох ва ажралиш, банкротлик ёки ночорлик, чет эл судлари томонидан фуқаролик ва жиноят ишлари бўйича чиқарилган қарорлар ижроси бўйича **Бустаманте Кодексига** *(1928 й. 20 фев.)*бир минтақада жойлашган Жанубий Америка давлатлари (Аргентина, Боливия, Бразилия, Колумбия, Коста-Рика, Куба, Доминикан Республикаси, Эквадор, Эль-Сальвадор, Гватемала, Гаити, Гондурас, Мексика, Никарагуа, Панама, Парагвай, Перу, Уругвай, Венесуэла) қўшилган.

*(слайд-8)*  **Инсон ҳуқуқлари соҳасидаги минтақавий ҳужжатлар. Европа Кенгаши доирасида умумэътироф этилган инсон ҳуқуқлари европа тизимининг асосий манбалари:**

* Инсон ҳуқуқлари ва асосий эркинликларини ҳимоя қилиш бўйича Европа Конвенцияси (1950 й.)
* Европа ижтимоий Хартияси (1996 й.)
* Европа Хартияси Иттифоқининг асосий ҳуқуқлар тўғрисидаги ҳужжати (2000 й.)
* ЕХҲТ нинг ҳужжатлари
* Инсон ҳуқуқлари бўйича Америкааро Конвенция (1969 й.)
* Инсон ҳуқуқлари ва халқларнинг ҳуқуқлари тўғрисидаги Африка Хартияси (1981 й.)
* Инсон ҳуқуқлари бўйича Араб Хартияси (2004 й.)
* Ҳуқуқлар ва асосий эркинликлар тўғрисида МДҲ Конвенцияси (1995 й.)
* Қийноқлар ва инсонийликка зид ёки қадр­қимматни камситувчи муомала ёки жазонинг олдини олиш бўйича Европа конвенцияси (1987 й.);
* Миллий озчиликларни ҳимоя қилиш бўйича доиравий конвенция (1995 й.);

1948 йилда Инсон ҳуқуқ ва мажбуриятлари Америка декларацияси қабул қилинган. 1950 йилда Европа Кенгаши Инсон ҳуқуқ ва асосий эркинликларининг ҳимояси тўғрисидаги Европа конвенциясини. 1960 йилда Европа ижтимоий хартиясини қабул қилди. 1969 йилда Америка қитъаси давлатлари Инсон ҳуқуқлари тўғрисидаги Америка конвенциясини тасдиқладилар; Африка давлатлари — Африка бирлиги ташкилоти аъзолари 1981 йилда Инсон ва халқлар ҳуқуқлари Африка хартиясини қабул қилдилар. Ва ниҳоят, 1994 йилда Араб давлатлари Лигаси доирасида Инсон ҳуқуқлари Араб хартияси қабул қилинди. Ҳар бир минтақавий манба халқаро ёки бошқа минтақавий манба билан таққослаганда ўзига хос хусусиятлари мавжуд. Масалан, инсон ҳуқуқлари ва асосий эркинликларини ҳимоя қилиш тўғрисидаги Европа конвенцияси Конвенциянинг давлат­қатнашчилари томонидан инсон ҳуқуқларига риоя қилиниши устидан халқаро назоратни амалга оширувчи самарали тизим яратишни кўзда тутади. Инсон ва халқлар ҳуқуқлари тўғрисидаги Африка хартияси коллектив деб номланувчи ҳуқуқлар киритилган. Америкалараро назорат тизими нафақат Конвенция иштирокчиларига, балки муайян шартларда Конвенцияга қўшилмаган Америка давлатлари ташкилоти аъзоларига ҳам татбиқ қилинади.

Инсон ҳуқуқлари ва асосий эркинликларини ҳимоя қилиш тўғрисида Европа конвенциясини 41 та давлат ратификация қилган. Ушбу мамлакатларнинг ҳар бири инсон ҳуқуқлари бўйича Европа судининг юрисдикцияси, шунингдек индивидуал шикоятлар бериш ҳуқуқини ихтиёрий равишда тан олади. Конвенция ўзида халқаро шартномани мужассамлаштириб, унга кўра Европа Кенгашининг барча аъзо­давлатлари ўз юрисдикцияларида бўлган шахсларга энг асосий баъзи ҳуқуқларни кафолатлаш мажбуриятини олганлар. Давлат­иштирокчиларнинг миллий қонунчилиги Конвенция принципларига мувофиқ бўлиши лозим.

Айтиш мумкинки, Европа суди фуқаролар эркинликлари бўйича Ғарбий Европа конституциявий судига айланди. У томонидан кўриб чиқилган ишлар нуқтаи назаридан Суд томонидан яратилган прецедент ҳуқуқи нисбатан кенг ва унинг аҳамияти доимий ошиб бормоқда.

Умумэътироф этилган инсон ҳуқуқлари америка тизими манбаалари тизимига **иккита ҳуқуқий ҳужжат** — Америка давлатлари ташкилотининг Устави ва инсон ҳуқуқлари тўғрисидаги Америка конвенцияси киради.

*(слайд-9)* **ИККИ ТОМОНЛАМА ШАРТНОМАЛАР**

Универсал ва минтақавий стандартлардан ташқари давлатлар ўртасидаги **икки томонлама шартномалар** ҳаминсон ҳуқуқлари тўғрисидаги халқаро стандартлар қоидаларига амал қилган ҳолда тузилади. Масалан, **Ўзбекистон – Россия ўртасидаги** Россия Федерацияси ҳудудида Ўзбекистон Республикаси фуқароларининг вақтинча меҳнат фаолиятини амалга оширишга оид Келишувда (2017 й. 5 апрель) меҳнат муҳожирларини ишга жалб қилиш юзасидан танловда меҳнат ҳуқуқлари нормаларини акс эттирувчи меҳнат қонунчилиги ва бошқа норматив ҳужжатларга амал қилиш бўйича давлат назоратини амалга ошириш, ишга жойлашувчи номзодларни тиббий кўрикдан ўтказишни ташкил қилиш (4-модда); Россия Федерацияси қонунчилиги билан белгиланган керакли санитар-гигиеник ва бошқа нормалар талабларига мос яшаш жойлари, хавфсиз меҳнат шароити ва меҳнат мухофазаси ҳамда ишчиларнинг иш жойларида техника хавфсизлиги билан таъминлаш, минимал даражадан паст бўлмаган иш ҳаққини кафолатлаш (6-модда); меҳнат муҳожирлари меҳнат шартномаси шартлари асосида Россия Федерацияси қонунчилигига мувофиқ дам олиш ҳуқуқи (7-модда) каби бир қатор инсон ҳуқуқларига оид стандартлар белгиланган.

**3-§. Умумэътироф этилган инсон ҳуқуқларининг ИСЛОМ ТИЗИМИ МАНБАЛАРИГА қуйидагилар киради:**

1. Инсон ҳуқуқлари Умумислом Декларацияси (1981 йил);

2. Исломда инсон ҳуқуқлари қоҳира декларацияси (1990 йил);

3. Инсон ҳуқуқлари Араб хартияси (1994 йил).

Декларациянинг киришида инсон ҳуқуқларининг диний келиб чиқишига биноан “ҳеч қайси раҳбар ёки ҳукумат, ҳеч қайси ассамблея ёки ҳокимият ҳар қандай шаклда Оллоҳ томонидан берилган инсон ҳуқуқларини чеклаши, бекор қилиши ёки бузиши мумкин эмас, шунингдек ҳеч ким улардан воз кеча олмайди” дея таъкидланади. Инсон ҳуқуқларига исломий ёндашувнинг муҳим элементи шундаки, улар “бутун ислом тартибининг таркибий қисми ҳисобланади”. Декларация муаллифлари дахлсиз ва ажратилмас инсон ҳуқуқларини ҳурмат қилиш ва уларни ислом томонидан берилган сифатида кўриш мажбуриятини оладилар. Инсон ҳуқуқлари Умумислом Декларацияси ноҳукумат ташкилоти томонидан қабул қилинганлиги сабабли **мажбурий хусусият касб этмайд**и. У универсал халқаро­ҳуқуқий нормаларнинг асосий қоида ва принципларидан келиб чиқади, бироқ давлатлар олдига муайян кафолатларни таъминлаш ва унинг қоидаларини миллий қонунчиликка имплементация қилиш вазифасини қўймайди. Эътироф этилган ҳуқуқ ва эркинликлар ўзининг таркиби ва шарҳлаш имкониятидан келиб чиқиб, ислом ҳуқуқи ва ундан келиб чиқувчи қонун ҳужжатларига боғланган бўлиб, бу ушбу ҳужжатга анъанавий хусусият бағишлайди ва бу соҳада қатор “Ислом бирдамлиги” ҳаракати аъзо­давлатларида ҳуқуқий амалиёт билан номутаносиблигини кўрсатади. Осиё­Тинч океани минтақаси БМТ томонидан белгиланган географик минтақалар ичида ўзининг мустақил инсон ҳуқуқлари ҳимоя тизимига эга бўлмаган минтақа ҳисобланади. Бунинг асосий сабабларидан бири бу Осиё-Тинч океани минтақаси Америкадаги Америка давлатлари ташкилоти, Европада Европа Кенгаши, Африкада Африка Иттифоқи каби минтақавий сиёсий бирлашмага эга эмаслигидир. Ушбу минтақаларнинг барчасида айнан ушбу бирлашмалар инсон ҳуқуқлари тизимини яратиш ва уларга риоя қилиниши устидан назоратни ташкил қилишга туртки бўлган эди. Осиё­Тинч океани минтақаси мустақил инсон ҳуқуқлари ҳимоя тизимига эга эмаслигини асословчи бошқа омиллар минтақанинг кенглиги ва бир турли эмаслиги билан боғлиқ. Ушбу минтақа мамлакатлари ягона дин, маданият ёки тарих билан боғлиқ эмас, уларда турли сиёсий ва ижтимоий шароитлар мавжуд ва Осиё бир бутун сифатида ҳаракат қилиши учун хизмат қила оладиган умумийлик учун ҳақиқий асослар мавжуд эмас. БМТ дунёнинг ушбу қисмида ягона минтақавий келишув яратишга қаратилган салмоқли ҳаракатларни амалга оширмоқда. Бироқ, бу сайъ­ҳаракатлар ўз маҳсулини бериш имконияти эҳтимолдан узоқ бўлиб, ҳеч бўлмаганда яқин келажакда. Баъзи мутахассисларнинг эътироф этишича, субминтақавий тузилмалар (масалан, Жанубий­Шарқий Осиё) нисбатан ҳақиқатга яқинроқ ва ўз­ўзидан уларнинг ташкил этилишини қўллаб­қувватлаш жоиз. Бошқаларининг фикрича, дунёнинг бу қисмида инсон ҳуқуқларига риоя қилиниши тизимини ташкил қилиш ҳаракатлари самарасиздир ва ҳаттоки, агар муваффақият қозонган тақдирда ҳам, бунинг натижаси ўлароқ жуда заиф ва самарасиз тузилма ташкил қилинади.

**Такрорлаш учун саволлар**

1. БМТнинг инсон ҳуқуқлари бўйича махсус органларини санаб беринг?
2. Инсон ҳуқуқларининг ҳалқаро ҳуқуқдаги энг катта Универсал механизмлардан бири сифатида қайси халқаро ҳужжатлар Инсон ҳуқуқларини ҳимоя қилиш бўйича Биль мажмуаси номини олган?

Инсон ҳуқуқларини ҳимоя қилиш бўйича халқаро ва минтақавий механизмларга мисол келтиринг.

**Фойдаланилган адабиётлар рўйхати:**

1. Ўзбекистон Республикаси Президентининг “Ўзбекистон Республикаси Адлия вазирлиги фаолиятини янада такомиллаштиришга доир ташкилий чора-тадбирлар тўғрисида” Қарори (ПҚ-3666-сон 13.04.2018).
2. Ўзбекистон Республикаси Президентининг “Инсон ҳуқуқлари бўйича Ўзбекистон Республикасининг миллий стратегиясини тасдиқлаш тўғрисида”ги Фармон (ПФ-6012-сон 22.06.2020 й.)
3. Мўминов А.Р., Тиллабоев М.А. Инсон ҳуқуқлари: дарслик. – Т.: Адолат, 2013.
4. Юлдашева Г., Борсиева З., Гафурова Н. Права человека. Учебник. ТГЮУ. 2014.
5. Права человека: учебное пособие. Под ред. д.ю.н., проф. И.В.Гончарова. – М.: Проспект, 2020. – С. 17-18.
6. Daniel Moeckli et al., International human rights law (Oxford Univ. Press 2018)
7. БМТ Низоми/ nic.un.org/aroundworld/unics/common/documents/ publications/uncharter/charter\_Uzbek.pdf
8. Инсон ҳуқуқлари умумжаҳон декларацияси/ <https://constitution.uz/uz/pages/humanrights>.
9. “Инсон ҳуқуқлари ва асосий эркинликларини ҳимоя қилиш тўғрисида” Европа конвенцияси. Рим, 1950 йил 4 ноябрь.

## **Ҳуқуқни ҳимоя қилувчи халқаро ташкилотлар**

* БМТнинг махсус сайти
* Инсон ҳуқуқлари бўйича БМТнинг Олий комиссар бошқармаси
* БМТнинг инсон ҳуқуқлари бўйича кенгаши
* Инсон ҳуқуқлари қўмитаси
* БМТнинг болалар фонди (ЮНИСЕФ)
* Халқаро меҳнат ташкилоти
* Халқаро соғлиқни сақлаш ташкилоти
* БМТнинг тараққиёт дастури
* Европа иттифоқи
* Европа иттифоқи омбудсмани
* Инсон ҳуқуқлари бўйича европа суди
* Инсон ҳуқуқлари бўйича Европа Кенгаши Комиссари
* Қийноқларнинг олдини олиш ва ноинсоний ёки қадр-қимматни камситувчи муносабат ёки жазо бўйича Европа қўмитаси [Европейский комитет по предупреждению пыток и бесчеловечного или унижающего достоинство обращения или наказания](http://www.cpt.coe.int/en/about.htm)
* Европа Кенгаши Информацион маркизининг Москвадаги сайти

**ОБСЕ** – Организация по безопасности и сотрудничеству в Европе

**БДИПЧ** – Бюро по демократическим институтам и правам человека

БДИПЧ ОБСЕнинг инсон ҳуқуқлари бўйича институти ҳисобланади.

Инсон ҳуқуқларига риоя қилиш ва демократия принциплари ОБСЕнинг комплекс концепцияси ҳисобланади.

1. БМТнинг “ихтисослаштирилган ташкилотлари”, кўпинча адабиётлар ва халқаро ҳужжатларда “ихтисослаштирилган муассасалар” деб ҳам юритилади. Аммо, бундай икки хил номланиш, уларнинг мақоми, мазмуни ва моҳиятига таъсир кўрсатмайди. [↑](#footnote-ref-1)
2. Бирлашган Миллатлар Ташкилотининг Низоми ва Халқаро суд Статути. – Т.: БМТнинг Ўзбекистондаги ахборот маркази, 2002. -Б.31-32 [↑](#footnote-ref-2)
3. https://www.icj-cij.org/en/case/140 [↑](#footnote-ref-3)
4. 1 Қаранг: Международные акты о правах человека: Сб.документов. М.,1998. С. 432–444. [↑](#footnote-ref-4)
5. 2 Ўша жойда. С.445–447. [↑](#footnote-ref-5)
6. 1 Ўша жойда. С.404*–*405. [↑](#footnote-ref-6)
7. <https://uza.uz/uz/posts/alisher-navoiyning-ustozi-va-dosti-abdurahmon-jomiy-toshkentga-kelganmi_284171> [↑](#footnote-ref-7)
8. Махаматов М. Бирлашган Миллатлар Ташкилотининг ихтисослаштирилган муассасаси сифатида Халқаро меҳнат ташкилоти/ “Ўзбекистон ва БМТ: тажриба ва ҳамкорлик истиқболлари” мавзусидаги конференция материаллари. –Т.: ТДЮИ, 2007. -Б.204-205. [↑](#footnote-ref-8)
9. Жалобы на нарушения прав человека. Договорные органы. <https://www.ohchr.org/ru/treaty-bodies/human-rights-bodies-complaints-procedures> [↑](#footnote-ref-9)
10. Фуқаровий ва сиёсий ҳуқуқлар тўғрисидаги халқаро пактга доир факультатив баённома. 1966 йил   
    16 декабрь, Нью-Йорк. <https://lex.uz/ru/docs/2702116> [↑](#footnote-ref-10)
11. Фуқаровий ва сиёсий ҳуқуқлар тўғрисидаги халқаро пактга доир факультатив баённома. 1-модда.   
    1966 йил 16 декабрь, Нью-Йорк. <https://lex.uz/ru/docs/2702116> [↑](#footnote-ref-11)
12. O'zbekiston Respublikasining Konstitutsiyasiga sharh. - Т.: O'zbekiston, 2001. - B. 67-68. [↑](#footnote-ref-12)
13. Ўзбекистон Республикаси Президентининг “Инсон ҳуқуқлари бўйича Ўзбекистон Республикасининг миллий стратегиясини тасдиқлаш тўғрисида”ги фармони (ПФ-6012-сон. 22.06.2020 й.) [↑](#footnote-ref-13)
14. Фуқаровий ва сиёсий ҳуқуқлар тўғрисидаги халқаро пактга доир факультатив баённома. 1966 йил   
    16 декабрь, Нью-Йорк. <https://lex.uz/ru/docs/2702116> [↑](#footnote-ref-14)
15. Фуқаровий ва сиёсий ҳуқуқлар тўғрисидаги халқаро пактга доир факультатив баённома. 1-модда.   
    1966 йил 16 декабрь, Нью-Йорк. <https://lex.uz/ru/docs/2702116> [↑](#footnote-ref-15)
16. Мюллерсон Р.А. Права человека: идеи, нормы, реальность. – М., 1991. – С.31. [↑](#footnote-ref-16)
17. Mo‘minov, Abdulxay Rashidovich; Tillabayev, Mirzatillo Alisherovich. Inson huquqlari: darslik / A.R. Mo'minov, M.A. Tillabayev; mas’ul muharrir A.X. Saidov. - 2-nashr. - Т.: Adolat, 2013. – 126-127 b. - (Inson huquqlari umumjahon deklaratsiyasi qabul qilinganligining 65-yilligiga bag‘ishlanadi) [↑](#footnote-ref-17)
18. Инсон ҳу қуқ лари бўйича қўмита, № 32 умумий тартибдаги мулоҳаза, 14­модда: Судлар ва трибуналлар олдидаги тенглик, ва ҳар бир шахс ишининг адолатли судда кўриб чи қилиши ҳуқуқи 18 ва 19 бандлар; Инсон ҳу қуқ лари бўйича қўмита, 1992 йил 28 октябрдаги фикр. Мигель Гонсалес дел Рио Перуга қарши, 263/1987 хабар, 5.2 банд. Қаранг: Инсон ҳу қуқ лари бўйича Араб хартияси, 4(с) ва 13(1) моддалар. [↑](#footnote-ref-18)
19. Инсон ҳу қуқ лари бўйича қўмита, № 29 умумий тартибдаги мулоҳаза. Фавқулодда вази ят лар: 4 модда, CCR/C/21/Rev.1/Add.11, 2001 йил, 31 август, 16­банд. [↑](#footnote-ref-19)
20. Инсон ҳу қуқ лари бўйича Европа суди, 1994 йил 9 декабрдаги қарор, Греция «Стрэн» нефт ни қайта ишлаш заводлари ва Стратис Андреадис Грецияга қарши, № 13427/87 ши ко ят, 49­банд. [↑](#footnote-ref-20)
21. Инсон ҳу қуқ лари бўйича Европа суди, 1971 йил 16 июлдаги қарор, Рингайзен Авст рияга қарши, № 2614/65 шикоят, 95­банд. [↑](#footnote-ref-21)
22. Суд ишини адолатли кўриб чиқишга оид халқаро стандартлар ва Ўзбекистон Республикаси Жиноят процесси// ҳуқуқшунослар учун амалий қўлланма. Халқаро юристлар комиссияси. Женева, 2011 йил. [↑](#footnote-ref-22)
23. Сулайманов О.Р., Суд ҳокимияти мустақиллигига оид халқаро стандартлар. Монография. – Тошкент. “Tafakkur qanoti” нашриёти. 2020. 16 - б. [↑](#footnote-ref-23)
24. Инсон ҳуқуқлари умумий назарияси: ИИВ тизимидаги таълим муассасалари тингловчи ва курсантлари, шунингдек ҳуқуқни муҳофаза этувчи органлар ходимлари учун дарслик. — Т., 2012. — 83- б. [↑](#footnote-ref-24)
25. Сулайманов О.Р., Суд ҳокимияти мустақиллигига оид халқаро стандартлар. Монография. – Тошкент. “Tafakkur qanoti” нашриёти. 2020. 14 - б. [↑](#footnote-ref-25)
26. Саидов А.Х. Международное право прав человека. - М.: 2002. - С. 98. [↑](#footnote-ref-26)
27. Инсон ҳуқуқлари умумий назарияси: ИИВ тизимидаги таълим муассасалари тингловчи ва курсантлари, шунингдек ҳуқуқни муҳофаза этувчи органлар ходимлари учун дарслик. — Т., 2012. — 83- б. [↑](#footnote-ref-27)